Lapolis in konmans en lanket dan lanmor en zonm aze 52 an sorti dan distrik Takamaka ki ti mor yer dan younit swen entasif lopital Sesel.\nAntretan lapolis pe esper rapor rezilta letopsi pou etablir lakoz e sirkonstans son lanmor.\nAksidan fatal Au Cap\nLapolis pe raporte ki ozordi bomaten in anrezistre en 7 yenm ka fatal pou sa lannen. Sa I lanmor en madanm 72 an sorti Petit kin ganny tape par en loto dan zanmerant lekol Au Cap ek Lenstiti Kreol.\nDapre rapor sa madanm tin koup semen deryer en bis ki in tin fek debarke ladan e en loto ki ti pe fer direksyon lavil ti tap li e I ti mor sirplas. Drayver loto enplike dan sa aksidan I en zonm 32 an ki reste Baie Lazare.\nLapolis pe fer lanket dan sa ka pou etablir ekzakt sirkonstans sa aksidan trazik raporte avek lapolis ver 6er bomaten.\nAvek lapli ki pe tombe, delo lo semen e avek move vizibilite sirtou dan rezyon montanny lapolis pe demann motoris pou pran tou mezir neseser pou evit aksidan.\nThursday, 06 January 2022 06:29\nSwivan larestasyon e rimann en koup, premye ek dezyenm sispe osibyen ki rimann en 3yenm zonm sispe pou lofans posesyon zarm ek aminisyon, ozordi bomaten ankor 2 zonm in ganny arete e pe ganny detenir swivan lanket ki lapolis pe kontinnyen fer an relasyon avek sa ka kot zarm ti ganny dekouver e sezi kot lakour premye ek dezyenm sispe.\nSa 2 nouvo sispe ki aze 75 e 81 an I ekspekte pas ankour demen Zedi.\nEn zonm 47 an avek Nasyonalite swilankann ki ti pe travay avek en lakonpanyen Konstriksyon La digue in ganny dekouver mor dan son akomodasyon ozordi bomaten kot i ti pe reste dan Rezerv. Sa dekouvert ti ganny raporte avek lapolis ver 8er 45 Bomaten kordgard La Digue.\nEn lanket in konmanse dan sa ka annatandan rapor rezilta letopsi pou determin lakoz e sirkonstans son lanmor.\nThursday, 06 January 2022 06:20\nLapolis pe averti biznesmenn, sirtou marsan ek boutikye pou evite antre dan okenn tranzaksyon finansyer sirtou atraver tyek avek Jude Jean, sa zonm trouve dan sa portre.\nJude Jean aze 34 an I ganny bezwen e pe ganny reserse par lapolis pou plizyer lofans “issuing cheque without provision”, akoz napa larzan pou ou gannyen atraver sa bann tyek ki I pe pey son bann tranzaksyon avek letan ou pe al sanze labank.\nZiska aprezan plizyer sa bann ka in ganny anrezistre Kordgard Mont Fleuri e osi Santral kot In aste aytenm elektonik parey telefonn, televizyon, labwason alkolize, prodwi manze etc.\nLapolis pe egalman demann nenport endividi ki annan lenformasyon kredib lo kote Jude Jean I ete pou kontakte son sant komann lo 4288000 oubyen kordgard pli pre irzan\nThursday, 06 January 2022 06:19\nThursday, 06 January 2022 06:15\nEn Madanm 38 an sorti Grand Anse La Digue in formelman ganny sarze ozordi apremidi devan lakour Mazistra pou 2 ka kas lakaz e vole e 1 ka pou kas en batiman e vole kin arive tou resaman lo La Digue pandan mwan Novanm 2021.\nLakour in ordonnen ki sa akize I rimann prizon Mont Posse ziska le 20 Desanm 2021 kot I pou re pas devan lakour.


Mesaz Tyermenn Lig bann Madanm Parti Lepep, Mitcy Larue, alokazyon Lazournen Enternasyonal bann Mad-‘Servi nou bon lenflians e travay ansanm pour ed lezot madanm ki pli vilnerab’\n«Konman tyermenn Lig bann Madanm Parti Lepep, mon oule salye e remersye tou bann madanm Seselwa pour zot kontribisyon imans dan devlopman sosyal, kiltirel, spirityel e ekonomik nou pei.\n«Pandan sa bann lannen nou’n vwar en revolisyon lo kote bann madanm. Ozordi nou kapab vwar madanm konman bann dirizan a latet diferan lorganizasyon prive e piblik dan nou pei.\n«Bann madanm ki posed zot prop pti biznes ozordi in ogmante konsiderableman. Zot in pran bann loportinite ki gouvernman i met a zot dispozisyon e zot pe debrouye.\n«Madanm in toultan zwe en rol kle dan lafanmir. Zot sa figir ki toultan pe promot lanmour, linite e larmoni dan lakour, lakominote e zot sa bann dimoun ki toultan pe edik e protez zot bann zanfan kont tou form vyolans e move lenflians e osi travay dir pour soutenir lafanmir.\n«Se sa bann kalite madanm ki nou ki pli zenn i bezwen swiv konman legzanp dan nou sosyete. Mon demann zot, espesyalman la ki Prezidan James Michel in lans sa progranm renesans sosyal, pour ki nou tou madanm dan Sesel nou servi nou bon lenflians e travay ansanm avek lezot madanm ki pli vilnerab e ki petet pour plizyer rezon in tonm dan bann move labitid e trouv zot difisil pour sorti e briz sa baryer.\n«Nou ki pli for donn en koudmen pour relev zot e donn zot lespwar e lanvi pour sanz zot lavi pour ki demen nou kapab trouv nou bann madanm dezavantaze pe kontribye pozitivman a tou nivo pour en meyer lavenir.\n«Mon osi lans en lapel avek bann madanm ki pe sibir vyolans fizik ou seksyel pour aret soufer an silans. Vin devan, ozordi plis ki zanmen nou sosyete pa toler bann tel aksyon. Vin rod led avek bann lorganizasyon ki’n ganny met anplas pour ed zot, swa NGO ou gouvernmantal. Vin rod led e briz sa baryer.\n«Pa les zot vin viktim. Madanm i touzour for, solid e dinamik. Avans devan e repran zot lavi dan zot lanmen. Mon demann tou madanm dan Sesel pour fer en moman refleksyon pandan sa lazournen enportan. Reflesir lo bann sitiasyon madanm dan lezot pei. Fer en konparezon avek nou prop sitiasyon e konpran akoz nou bezwen apresye ki lavi i en kado e viv li an bonn sante e kontinyen travay dir pour nou Sesel.\n«Bonn fet zot tou.»


Lasanble i demann plis rekonnesans pour Lazournen Nasyonal\nDan son prezantasyon, loter sa mosyon, dirizan zafer gouvernman Marie-Antoinette Rose, ti dir ki le 18 Zen 1993, apre ki nou pei ti’n deside antre dan en sistenm demokrasi miltiparti, en group zonm ek fanm sorti dan divers krwayans relizye, politik, ekonomik e sosyal ti debat e koz lo ki mannyer pei pou planifye lavenir anba sa nouvo sistenm ki nou ti’n adopte.\nI ti fer remarke ki sa letan ti eksitan pour Sesel ek Seselwa e Seselwa pa ti rezerv son drwa pour li osi swazir ki kalite Konstitisyon nou pei ti merite.\n“Me ozordi, 19-an plitar, moman i aproriye pour Lasanble reklanm sa rol kle ki in zwe anver lepanouisman nou demokrasi e pour remet an valer bann bon prensip e lespri dan ki nou Konstitisyon ti ganny adopte,” Onorab Rose ti dir.\nI ti osi dir ki ozordi, 19-an plitar, nou pe vwar partisipasyon aktif plizyer akter enportan nou demokrasi dan sa levennman nasyonal enkli partisipasyon dirizan lopozisyon dan Lasanble Nasyonal.\nI ti fer resorti ki pour plizyer lannen, Lasanble Nasyonal in tant pour krwar ki Lazournen Nasyonal ti selman en lokazyon pour legzekitif e ki li lo lot kote ti zis ganny envite pour asiste bann levennman.\nMe ozordi, la ki Lasanble i dan en prosesis pe redinamiz son lekor, sa lenstitisyon i anvi zwe en pli gran rol dan nou demokrasi e sa mosyon i zisteman pe demande ki Lezislativ i rekonnet lenportans nou Lazournen Nasyonal e osi partisip aktivman dan sa levennman.\n“Lasanble nepli zis en envite a bann levennman me i osi en partisipan aktiv ki osi annan bokou kontribisyon pour ofer,” Onorab Rose ti fer resorti.\nI ti dir ki moman i osi aproriye pour remet an valer tou nou bann senbol nasyonal e bann keksoz ki fer nou fyer koman en Seselwa .\nAvek devlopman rapid ki nou pei pe eksperyanse, avek globalisayon ki’n fini ariv kot nou e osi avek tou bann defi tel parey logmantasyon dan kou-d-lavi, fleo drog ek lalkol e lezot defi ankor ki pe menas nou sirvi, i fasil pour nou oubliy bann valer nob ki nou Konstitisyon i prononse.\nMe i ti fer resorti ki sak lannen letan nou reini otour nou lazournen nasyonal fodre zanmen nou oubliy bann per fondater ki’n lite pour fer nou ariv kot nou’n arive koman en pep.\nOnorab Rose ti fer resorti ki responsabilite Lazournen Nasyonal e sa refleksyon profon ki devret annan otour sa tenm pa devret zis en zafer gouvernman e en lot proze devan nou, me dan tou sa ki nou fer toulezour nou bezwen fer sir nou pe respekte sa Konstitisyon ki lalwa siprenm nou pei.\nAn sa ki konsern nou Lazournen Nasyonal limenm, Onorab Rose ti fer resorti ki i pa devret zis en zour pour parad ek defile me enn ki egziz en refleksyon profon lo nou lavenir.\nI ti salye zefor Prezidan James Michel pour anmenn nou lafet nasyonal lo en pli o nivo e lenportans ki i atase avek.\nI ti osi remersye dirizan lopozisyon pour siport e segonn sa mosyon e rekonnet lenportans en Lazournen Nasyonal dan en pei e en nasyon.\nI ti dir ki son lapros i demontre ki sa nouvo zenerasyon politisyen i al byen avek direksyon ki nou pep i anvi ale.\nAntou, trwa manm Lasanble lo kote parti mazoriter ti koz lo sa mosyon e sa ti Giovanna Charles, Kevin Vidot e Maria Marie. Zot tou zot ti souliny valer ek lenportans sa mosyon e lenportans respe pour nou Konstitisyon ki ti ganny adopte le 18 Zen, 19-an pase. Zot ti demande ki i annan plis zefor lo lapar tou Seselwa pour asire ki sa zour i ganny tou son lenportans ki i merite.\nLo son kote, letan i ti eksprim son sipor pour sa mosyon, dirizan lopozisyon David Pierre ti dir ki nou Lazournen Nasyonal i devret en zour ki fer nou rapel nou bann valer linite, lwayote ver nou pei, ver nou pep ek nou Konstitisyon.\nOnorab Pierre ti dir ki sa zour tou nou bann diferans i devret ganny met en kote e nou vre lafors linite, lanmitye ek larmoni i devret rennyen.\nI dir ki le 18 Zen i sa zour ki nou Konstitisyon ti ganny aprouve par en gran mazorite Seselwa e i devret alor fer nou rapel ki ti osi sa zour ki bann gran prensip ki donn tou Seselwa sa drwa pour partisip dan devlopman ekonomik, politik e sosyal nou pei ti ganny adopte.\n“Sete le 18 Zen 1993 ki nou ti rekonmans annan vre laliberte dan nou pei e alor en tel zour i devret komann respe tou Seselwa,” Onorab Pierre ti dir.


Dan Lasanble Nasyonal | 01 July 2020\nMinis pour later i reponn kestyon lo alokasyon later land bank, sistenm pwen parmi lezot\nPolisi gouvernman an sa ki konsern polisi ki gouvern divizyon later an term grander e lokasyon pour rezidansyel, i ganny gide par sis kriter, Minis responsab pour later Pamela Charlette in dir bann manm Lasanble Nasyonal letan i ti pe reponn en Private Notice Question lo sa size par dirizan lopozisyon Onorab Wavel Ramkalawan yer.\nSa bann kriter i swivan;\n- Dan bann landrwa ki ganny demarke konman ‘high density’ kot i annan koneksyon avek sistenm desarz santralize, kriter grander later i ganny gide par kondisyon sa teren, e lezot kriter ki gid devlopman. Sa bann menm kriter i aplik lo Zil Soley (180 a 600 met kare), Eden Island (150 a 200 met kare), Roche Caïman (200 a 300 met kare), Zil Perseverans (280 a 300 met kare) e lezot landrwa ki annan karakteristik parey.\n- Dan bann landrwa ‘high density’ ki napa sistenm desarz santralize, e kot sa devloper i bezwen konstrir son prop sistenm desarz, polisi i demande ki minimonm grander kare later i 400 met kare, konman en gidans.\nMe par kont i annan bann konsiderasyon ki ganny fer si en later ki mwens ki 400 met kare oubyen son laform e topografi pa permet li soutenir tou son sistenm desarz, me fodre ki i zwenn bann lezot kriter mandatwar.\n- Kot i annan later gouvernman obor en kare later ki mwens ki 400 met kare.\n- Pour bann landrwa ki’n ganny klasifye konman ‘medium density’, kare later fodre i pa mwens ki 600 met kare.\n- Pour ‘low density’ pa pli ba ki 1200 met kare.\n- Dan bann landrwa kot i sansib, grander later i ganny determinen par en letid lo sa teren.\nMsye Ramkalawan ti osi anvi konnen si en aplikan ki’n kalifye i annan drwa pour demann en lot morso later si i pa satisfe avek sa morso ki in gannyen.\nMinis Charlette ti eksplike ki let alokasyon i kler e i fer resorti ki minister pa pou ankouraz lesanz.\nMe selman i pa kapab anpes en aplikan refiz en kare later.\n«Nou bezwen get merit en aplikan pour pa aksepte en kare later zis akoz i pa satisfe avek sa morso later e osi konsider ki lenpakt sa pou annan lo prosedir alokasyon e osi lo bann lezot aplikan ki’n aksepte,» Minis Charlette ti fer resorti.\nLo sa pwen Minis Charlette in eksplike ki avan ki polisi ti ganny aprouve an 2018, alokasyon later ti pe ganny fer par en sistenm kota kot sak distrik ti anvoy zot lalis dimoun ki zot krwar i devret ganny later kot minister.\nTranzisyon sorti lo vye sistenm pour vin lo nouvo sistenm, minister in bezwen onor bann komitman ki ti’n deza aprouve avan sistenm pwen ti ganny met anplas. Savedir bann dimoun ki ti’n fini aste zot later dan bann land bank.\nProsedir alokasyon an 2019 in ganny fer lo en baz rezyonnal kot bann aplikan in ganny met dapre zot distrik ek rezyon respektiv. Pour rezyon santral 1 ek 2, vi ki dan sa de landrwa napa proze land bank, prosesis alokasyon ti pran kont balans kare later dan La Gogue ek dan proze Pointe Larue.\nMinis i dir ki let ki ti ganny anvoye kot bann aplikan rezyon santral 1 ek 2 ti fer referans avek sa trwa land bank. Bann aplikan ti ganny loportinite pik bi zot menm pour konnen lekel ant sa trwa proze ki zot pou tonb ladan.\nDan tou land bank ki konpri Ile Perseverance e Barbarons, i annan bann aplikan ki pa’n pik bi i pour bann rezon swivan:\nLet pour en kare later ki ti’n fini ganny aprouve an prensip e ki apre zot in pase dan sistenm pwen\nBann aplikan ki ti’n fini pey later avan legzersis sistenm pwen ti vin an plas an 2017.\nMe eski minis i a pare pour ekout sa bann aplikan e pran an konsiderasyon zot konsern, etandonnen ki laplipar sa bann dimoun i bann profesyonnel e pa pou depan lo gouvernman pour lasistans, dan konstriksyon zot once in a lifetime family home?\nLo sa pwen, Minis Charlette in fer resorti ki son minister in kontinyelman an kontak avek sa bann aplikan, atraver let, diskisyon atraver telefonn ou email, e koman minis in swiv de pre konsern bann aplikan ki zot in eksprimen dan zot let e travay ki komite alokasyon in fer pour esey aziste grander kare later pour esey zwenn zot lekspektasyon, kantmen zot reste konvenki ki developman soutenab i kapab ganny fer.\n«Nou’n pran an konsiderasyon pli gran portre ki konpri bann lezot aplikan e direksyon ki gouvernman in pran pour fer ki Zil Perseverans i vin en kominote enklisiv atraver divers kalite prodwi ki tous tou kous popilasyon.\n«Nou’n osi konsider lenpakt ki kapab annan lo lezot aplikan, si nou aksepte ki aplikan i sanz later ou proze ki zot in pik bi oubyen ganny allocate avek. Si nou permet sa, nou prevwar ki pou annan plis retar e osi dezord dan fason ki alokasyon later i ganny fer.\n«Mon’n osi fer li mon devwar pour mwan anmenn zot konsern devan Konsey Minis. Nou’n vwar ki mannyer dan lepase kot biro later pa ti an kontrol total alokasyon akoz serten lenterferans. I neseser ki parey tou lorganizasyon ki oule anmenn en servis ki pli byen, zis e transparan, minister i ganny tou respe ki i devret letan ki i pe fer son louvraz pour deservi lepep,» Minis Charlette in fer resorti.\nParmi kestyon par lezot manm ki Minis Charlette ti reponn ti enkli :\nProgre devlopman e alokasyon sa 16 younit lakaz Roche Caïman Eden Village\nKestyon par Onorab Audrey Vidot – manm elekte Roche Caïman\nKonstriksyon lo sa proze 16 younit lakaz Eden Village, Roche Caïman i ekspekte konplete ver milye Zilyet, Minis Charlette in dir Lasanble Nasyonal. I dir ki aktyelman tou louvraz konstriksyon in konplete e i reste zis lenstalasyon meter e koneksyon delo.\nBann lakaz i ekspekte ganny donnen avek bann fanmir ver lafen Zilyet oubyen komansman Out, Minis Charlette in dir. I ti azoute ki alokasyon pou osi depan lo si minister pou kapab fini met 9 dimoun ki reste lo sistenm pwen.\nLo sa size Onorab Vidot ti anvi ki minis i klarifye si sa i vedir ki son minister pa ankor finaliz okenn lalis pour sa bann younit dan sa distrik. Minis Charlette in dir ki lalis bann aplikan ki pou ganny lakaz ava ganny donnen avek distrik enn fwa ki son minister i konplet alokasyon pwen avek sa 9 dimoun ki reste. Minis Charlette ti eksplike ki sa i routin e sa i enkli update zot bann lenformasyon e osi vizit ki zofisye konsernen i bezwen fer. Minis Charlette in osi fer resorti ki sa proze i annan 8 younit 2 lasanm e 8 younit 3 lasanm.\nLo kote sekirite in dir ki PMC ansanm avek departman gouvernman lokal e lapolis in met anplas en task force pour vwar bann problenm ki annan dan housing estate Roche Caïman e serten bann problenm ki’n idantifye in ganny adrese. I ti azoute ki si sa bann menm problenm i osi ganny anmennen dan Eden Village son minister ava fer leneseser pour adrese.\nKi desizyon minister konsernan konstriksyon en 3enm lane lo semen Pointe Larue?\nKestyon Onorab Jude Valmont – manm elekte pour Pointe Larue\nKonsernan konstriksyon en 3enm lane lo semen Pointe Larue, Minis Charlette in dir ki sa proze ki osi enkli elarzisman bann dren, konstriksyon trotwar kot i neseser pa pou materyalize pour lemoman anvi difikilte ki minister pe gannyen pour ganny way leave e osi akoz tou bann proze kot napa way leave minister finans in fini retire dan bidze. SCAA in osi enform sa minister depi Fevriye ki i pou bezwen fer en lot letid avek led konsiltan enternasyonal avan en desizyon final i ganny pran an sa ki konsern sekirite sirtou distans ant erport ek semen piblik, plan lagrandisman ki SCAA i annan e lenpakt okenn proze lo loperasyon erport tousala i relye avek lorganizasyon enternasyonal pour bann erport ICAO. Minis in dir ki pour lemoman alor sa proze in bezwen sispann ziska ler ki SCAA i kapab donn sa minister rezilta sa letid e en plan ki mannyer pour al delavan.\nMe minis in enform bann manm Lasanble ki pour lemoman son minister pe konsantre lo en proze semen ki pou konekte ex-Albert, Anse Des Genets ek Karyol, Anse Aux Pins. Minis Charlette in dir ki survey pour sa proze in deza komanse me tou lendikasyon pe montre ki i pou enn ki enpe difisil me son minister i ekspekte pare avek son plan preliminer e osi son kou konstriksyon avan lafen sa lannen.\nTi osi annan plizyer lezot kestyon konsernan konzesyon trafik dan rezyon Pointe Larue e erport e plizyer sizesyon par bann manm lo fason posib pour esey rezourd sa problenm lo sa morso semen.\nKonzesyon trafik devan restoran Boat House\nKestyonOnorab John Hoareau – manm elekte pour Beau Vallon\nMinis Charlette in admet ki sa bann konzesyon i vin akoz i annan bokou aktivite komersyal dan sa rezyon e osi dimoun ki sirkile pour al lo lans. I’n enform Lasanble ki son minister i annan en plan ki’n konsevwar e ki ti form par Promenade de Beau Vallon, en proze ki ti’n konsevwar pour fer dan 4 faz e ki pour laplipar son minister i ankor pe esper finansman pour realiz zot.\nMe pour adres problenm konzesyon trafik, Minis Charlette i dir tou bann lazans konsernen zot in zwenn pour diskit lo sa sitiasyon anvi ki in annan bokou konplent. I dir parmi bann mankman ki zot in dekouver se bann markaz semen ki’n pali, transpor ki pe park dan kontour, dimoun pe park lo lans, disab ki’n mont lo semen parmi lezot ankor e depi sa i annan serten mezir ki’n ganny pran me malgre tou sa dimoun i kontinyen park dan bann landrwa kot zot pa devret e lezot aksyon pe ganny konsidere ansanm avek lapolis pour adres sa sitiasyon.\nRetar pour alokasyon later dan land bank\nKestyon par Onorab Waven William – manm elekte pour Grand Anse Mahé\nKomite pour proze land bank e komite pour alokasyon i annan en progranm sarze pour delivre lo bann proze land bank e pour distribye later avek bann aplikan ki’n kalifye ant 2017 ek 2020.\nMinis ti dir ki alokasyon in ganny fer dan sa 5 proze swivan; Anse Corail Takamaka, Dame le Roi 1 e Dame le Roi 3, Grand Anse Barbarons ek Bel Ombre dan Gala.\nI ti dir ki si tou i al dapre progranm alokasyon pou ganny fer pandan mwan Zilyet pour sa bann proze swivan : Ile Persévérance, Nouvelle Vallée Upper, Beau Vallon, l’Union Estate La Digue e Premye faz Upper Anse Louis Anse Boileau.\nI ti azoute ki sa pou swiv dan larestan lannen par alokasyon pour proze Fon Azor Baie Ste Anne Praslin e Takamaka Bougainville. Lezot proze kot later i ekspekte pare ver lafen lannen enn fwa bann lenfrastriktir i konplete i enkli Dan Limon Port Glaud, Dan Gravye Anse Boileau, Premye faz La Gogue Anse Etoile e lo lanmar Beau Vallon.\nMinis in fer resorti ki dan sa dernyen 3-an son minister in travay lo lenplimantasyon 24 proze land bank parmi lezot proze e ladan 10 in deza konplete e sa i donn 138 kare later. Sis i ankor anba konstriksyon ki pour donn 128 kare, de i ankor dan staz tender e sis ki ankor dan staz design e sa i konpri konstriksyon semen ek dren, lenstalasyon bann servis litilite.\nParmi sa bann proze i annan serten ki’n rankontre retar pour konplete e bann difikilte ki’n koz retar i enkli retar dan negosyasyon later avek bann propriyeter prive dan ka kot semen pou ariv lo sa bann later i travers propriyete prive, serten teren ki difisil, mank mendev par kontrakter sirtou avek COVID-19 parmi lezot ankor.\nMinis Charlette ti answit reponn plizyer lezot kestyon ki annan pour fer avek retar ki bann aplikan ki’n deza resevwar zot let pe gannyen pour ganny zot kare later e bann parmi ki’n ganny demande pour refer laplikasyon.\nPlizyer manm ti eksprim zot dezapwentman lo fason seleksyon e alokasyon i ganny fer.


‘Kiltir i devret en konsiderasyon mazer dan tou desizyon,’ Msye D’Offay i dir | Ministry of Youth Sports & Culture\nHome - news - ‘Kiltir i devret en konsiderasyon mazer dan tou desizyon,’ Msye D’Offay i dir\nKonseye Spesyal dan Departman Kiltir, Emmanuel D’Offay, in dir ki i krwar kiltir i merit o sant tou desizyon ki ganny pran e tou polisi ek progranm ki ganny ‘design’.\nAkoz? I dir ler ou pa met kiltir o sant sa bann desizyon ki ganny pran, gradyelman ou komet bann lerer ki alafendizour i annan en gran risk ki ou kiltir i ganny detri.\nE pour ilistre sa ki i ti dir, Msye D’Offay ti sit en legzanp tipik tel ki sa desizyon ki ti pran resaman pour met en trwazyenm lale lo Lari Francis Rachel. Apre bokou dimoun ti eksprim zot mekontantman akoz zot krwar i ti pou detri Lesplanad, enn bann mervey lavil Victoria.\n“E sa ti en move desizyon kot kiltir pa ti ganny pran an konsiderasyon ler ti pe pran sa desizyon,” i ti dir.\nMsye D’Offay ti fer sa bann deklarasyon letan i ti pe fer en ekspoze dan kad progranm ‘Koze Kiltir’ organize par departman kiltir.\nSon kozri ti baze lo lensportans kiltir o sant tou desizyon ki ganny pran dan tou laspe gouvernman ek sekter prive. E ki desizyon ki ganny pran san met kiltir an konsiderasyon pou annan en lenpak negativ lo sosyete, lo proze devlopman, dan bann polisi e osi byen ki prezervasyon nou leritaz kiltirel pour fitir zenerasyon.\nI ti dir sa kozri se pour esey konsyantiz dimoun ki nou bezwen met kiltir o sant tou desizyon ki ganny pran an azoutan ki kiltir i relye avek sport, lasante e avek tou keksoz ki nou fer dan nou lavi. E donn li son plas neseser.\nPrezan kot kozri ti plizyer personaz ki annan lyen tre pre ou endirekteman avek kiltir dan nou pei.\nMe Msye D’Offay ti osi rekonnet ki i annan landrwa kot kiltir in ganny mete o sant e nou’n vwar son reisit. I ti mansyonn legzanp restoran Marie Antoinette, en restoran ki ofer zis manze kreol.\n“I en vye lakaz ki depi ler Madanm Fonseka in repare fer li vin en restoran, i ankor pe servi manze kreol ziska ozordi. I en ‘prime land’ kot petet ti’n kapab ganny vann pour en kantite larzan.\nEn lot landrwa tipik se Jardin du Roi kot Madanm Georges. I montre ki lezislativ, egzekitiv avek zidisyer, menm si zot trwa diferan brans gouvernman, se lakiltir ki relye zot ansanm, Mye D’Offay ti eksplike.\nTout an eksplikan ki i pa pe konteste desizyon ziz pour rann son met sa landrwa kot Mize SPUP ti ete, Msye D’Offay ti donn sa legzanp lo kote zidisyer kot i ti dir si kiltir ti ganny met o sant ti a’n kapab met serten ‘clause’ kot par egzanp ou napa drwa kas sa batiman, e gard sa striktir. I ti azoute si demen met sa propriyete i deside kraz sa batiman, sa i vedir nou pe detri en paz dan nou listwar ki, kontan pa kontan, in arive.\nMsye D’Offay ti al pli lwen ki sa kot i ti pran legzanp Lalmanny ek Hitler.\n“Si Lalmanny ti pran sa desizyon pour dir Hitler ti en monstr me selman in kit tou bann “concentration camps” ki annan e ozordi dimoun pe peye pour zot al vizite. Alor atraver en keksoz ki pa bon, lefe ki en desizyon kiltirel in ganny pran, en bon keksoz in sorti,” i ti fer resorti.\nDan listwar Sesel, Msye D’Offay ti dir, zanmen nou’n deza annan en minister ki konmans ek kiltir. Kiltir, i ti dir, toultan i dernyen akoz i panse ki pep Seselwa i annan en fo konsep ki kiltir i zis dans moutya, bwar baka, manz gro manze olye donn li son laspe entelektyel, son laspe sosyal ki i anmennen dan nou lavi.\nI ti osi fer referans dan lannen 1993 kot nou kiltir ti lo son ‘peak’ e preski sak distrik ti annan en group kiltirel. I krwar ki gouvernman sa letan, kontan pa kontan, ti krwar ki si son pep i ‘happy culturally’ ou kapab fer bokou plis akoz menm si popilasyon ti osi annan sa bann problenm ki nou annan la konmela, zot ti zwaye akoz zot ti war li diferaman. La ki i annan en mank kiltirel, i ti dir ki dimoun i tant pour vin pli materyalistik, kot sa lanvi pli gro lakaz, pli gro loto i kontinyen vin en laswaf.\nMsye D’Offay ti osi mansyonn bann etidyan ki fini lekol lar si i vreman annan en lavenir pour zot vi ki plen zot i fini par pran en lot kalite karyer plitar.\nI ti osi sizere ki rol ek fitir sa bann ‘graduates’ i ganny met anba mikroskop pour alafen zot a fini par fer sa lar ki zot in aprann.\nPrevious: Welcome to Seychelles: Luxembourg gets a taste of Seychelles’ island life\nNext: Natural hair event set for April 28


John Denis refutes Baseless And False Allegations Against Him\nApre tou sa ki mwan John Denis monn fer pour esey amenn en sanzman Sesel, ozordi mon vwar mwan pe ganny ensilte par bann dimoun kin dan sa menm lalit ki mwan. An Septanm 2015 monn kit Sesel pour mwan al a letranze pou fer detrwa keksoz personel ek mon fanmiy. Mon ti fer tou dimoun otour mwan konenn ki mon pou absante pou enpe letan. Ozordi deryer mon ledo zot komans fer rimer lo mon lavi. Zot pe dir ki James Michel in pey mwan en kantite milyon pou mwan kit pei. Eksa kwa ki pli fermal , sa I sorti dan labous bann dimoun dan lopozisyon. Bann menm dimoun ki ler mwan mon tipe ekspoz bann voler dan gouvernman, zot zot tipe maske sa bann voler e protez zot. Mon pros pou bez nonm zot non sa bann karya…. Mon leker I desire ler mon tann tousala akoz mwan zanmen mon deza ganny en sou ek personn. Le 25 out 2014, mon ti ganny aprose par en state security agent kit i dir mwan prezidan I oule war mwan, e dapre li I pou fer mwan vin ris. Mon ti dir li ki mon pa oule larzan prezidan mwan, mon oule sanzman Sesel – plito mon mor en zonm mizer me avek mon dignite. Mon ti dir li ki mon pa pou zanmen vann mon nanm pour larzan. I dir mwan ki enn mon dalon in pran e I ris ozordi, mon ti reponn li; ‘’mon zonm pa tou fanm ki fanm devi, I annan ki vann e I annan ki annan dignite” - e ti konpran mwan.\nI annan 17 an depi monn demann gouvernman aste en morso later leta e zanmen monn gannyen akoz mon afilyasyon politik. Monn ganny victimize dan diferan form dan sa pei e dernyenman mon lavi tipe menm ganny menase. Ozordi mon viktimizasyon I sorti dan mon prop kan. Mon kestyon mon demann mon lekor; ki ou kapab fer ek sa Seselwa nou nasyon? Eski sa I lafasyon pou remersye mwan pou mon zefor ki monn mete tou sa bann letan? Monn ganny beze dan sa lopozisyon, kaso mwan menm, toultan monn devan. Ozordi bann kapon kin toultan reste deryer pe akiz mwan pou en keksoz malonnet. Les mwan dir zot ki John Denis pa pou zanmen vann son nanm – larzan sorti kot James Michel se larzan DISAN. Tou sa kin pran sa bann kalite larzan, zot in amenn Karma lo zot lavi. Mwan lo mon lekor ek mon fanmiy mon pa pou zanmen amenn sa kalite malediksyon – plito nou reste mizer. Lopozisyon I devret pe konsantre lo sa eleksyon kip e vini e tir sa malfeter o pouvwar – ouver zot lizye get bann dimoun dan lopozisyon kip e pran larzan ek James Michel. Byento ki nou pou konnen lekel ki pe vreman pe vreman larzan. Bann kip e al fer PPB pou Parti lepep. Mwan mon konsyans I kler e mon ankor en zonm mizer parey monn toultan ete – sa ki mon annan I mon lasyer. Mwan de zour pase monn offer Ahmed Afif ek Ton Pat pou fer en PPB pour zot pour sa eleksyon. Mon pan fer PPB pou Parti lepep mwan – tasyon ler nou vwar bann kin fer nou bez en latak. Alexia Amsbury antraver Alexander Pierre in demann mwan si mon kapab ed zot pandan bann letan kanpany e monn aksepte. Mon pa travay pou demon parey James Michel mwan – mon travay pour lopozisyon menm si zot menm ki ensilte mwan. Mon pardonn zot avek akoz mon leker I ankor toultan ek zot. Ozordi mon pe demann tou dimoun ki annan levidans ki monn ganny larzan ek James Michel pou vin devan e montre lemonn – akoz mwan larzan DISAN mon repete mon pa oule dan mon lavi.


Lasanble Nasyonal i aprouv mosyon lo mezir anti-koripsyon\nSa mosyon ti pe osi demande ki dan sa prosesis, tou bann demann Fon Moneter Enternasyonal (IMF) i ganny pran an konsiderasyon.\nSete Lider Lopozisyon, Onorab David Pierre, ki ti prezant sa mosyon pandan sesyon Lasanble Nasyonal Mardi.\nOnorab Pierre ti dir kan i annan koripsyon son lenpakt pou touzour annan en lefe negativ lo zefor en pei pour anmenn gran devlopman sosyo-ekonomik osi byen ki devlopman politik.\nI ti fer resorti ki koripsyon i annan sa kapasite pour limit akse ki sitwayen en pei i gannyen avek son bann bezwen de baz e avek kalite servis ki en gouvernman i devret pe donn son pep.\nOnorab Pierre ti azoute ki gouvernman i bezwen realiz sa gran lefe advers ki koripsyon i annan lo lavi son pep e en keksoz i bezwen ganny fer pour adres sa sitiasyon dan lavenir.\nI ti dir ki bon gouvernans i redwir nivo koripsyon e i lakle progre ek stabilite dan tou son sans.\nOnorab Pierre ti dir ki bann striktir ek fonksyon gouvernman i devret ganny fer pli kler, e pouvwar fiskal legzekitiv, lezislativ ek zidisyer – sa trwa brans leta – i devret kler e byen defini.\nI ti azoute ki bann responsabilite diferan nivo gouvernman i devret byen defini e relasyon ant sa bann diferan nivo i bezwen kler e byen spesifye.\n« Relasyon ant gouvernman ek bann korporasyon piblik i devret baze lo bann laranzman ki kler e transparan, » i ti dir.\n« Manm piblik i bezwen byen konpran sa bann laranzman, zot bezwen ganny edike e byen enformen. »\nRelasyon ant gouvernman ek sekter prive i osi devret baze lo bann lareg, bann regilasyon e bann polisi ek prosedir ki kler e sa relasyon i devret enn ki ganny zere dan en fason ouver, Onorab Pierre ti dir.\nI ti fer resorti ki Sesel i bezwen bouz lo en pli o nivo e devret annan en regulatory e administrative framework pour fiscal management, enn ki legal e ouver.\nOnorab Pierre ti dir ki gouvernman alavenir i devret fer sir ki i devret annan ase letan pour konsiltasyon avek bann partener si zanmen i anvi propoz nouvo lalwa oubyen fer okenn sanzman ek okenn lalwa ki egziste oubyen fer okenn sanzman dan son polisi fiskal.\nI ti dir ki sa bann mezir pour ed nivo bon gouvernans e pli ou annan bon gouvernans, pli nivo koripsyon i redwir.\nOnorab Pierre ti dir ki i bezwen annan bann prosedir kler lo lafason ki bidze i ganny egzekite, veye e lo lafason ki rapor an relasyon ek nou bidze i ganny fer.\n« Nou bezwen adopte en sistenm kontabilite, ki donn nou en bon baz ki nou kapab kont lo la vizavi lafason ki nou sirvey nou bann reveni piblik, bann peyman, bann komitman ki gouvernman i fer, sirvey la fason ki nou bann assets i ganny servi, » i ti dir.\nParmi bann lezot pwen for son mosyon, Onorab Pierre ti dir ki Lasanble Nasyonal i bezwen ganny garanti en timely mid-year report lo lafason ki nou bidze pe performen.\nI ti dir ki gouvernman i bezwen egalman pran bann mezir ki promot sound oversight e bon internal control lo lamenazman larzan piblik, e met bann meyer mekanizm anplas pour ki nou kapab lev standar odit an relasyon avek lafason ki larzan piblik i ganny depanse.\n« Gouvernman i bezwen met bann polisi anplas ki permet nou amelyor standar nou public financial reporting mechanisms ki aktyelman anplas, dan nou bann gran lenstitisyon finansyel ki zwe en rol kritik e enportan dan devlopman ekonomik nou pei, » i ti dir.\nPour nou lavenir, se sa pli o nivo lonnekte, lentegrite, lenparsyalite, latransparans, senserite e nivo efikasite dan travay ki pou form sa nouvo kalite leta lespri e sa fondasyon ki pou ed Sesel lager pli for kont koripsyon, Onorab Pierre ti dir.


Lasanble Nasyonal i aprouv mosyon pour zidisyer revwar laplikasyon zizman ek santans\nSa mosyon prezante par manm elekte pour distrik Anse Boileau Bernard Arnephy pe osi demande ki sa pratik santans ki mars ansanm i ganny seryezman dekouraze dan ka kot anprizonnman bann ki koupab i konsernen.\nBann manm parti mazoriter ti aprouv sa mosyon pandan sesyon Mardi pase tandis ki lider lopozisyon dan Lasanble onorab David Pierre pa ti vote.\nOnorab Arnephy ti dir ki sa lape e larmoni ki pep Seselwa i anvi zouir i selman kapab vin posib si en bon sistenm lalwa ek lord i ekziste dan nou pei.\nI ti fer resorti ki lakantite krim ki ganny rikorde dan pei ozordi pe kontinyen ogmante akoz sa ki in dir i defayans e inefikasite sistenm lazistis kriminel pour ranforsi bann lalwa kriminel ki egziste.\nSa i fer ki en kantite lofans kriminel pa ganny detekte e bann ki ganny detekte souvan pa ganny rezourd a traver en zizman ki zis e ekitab e parfwa bann ki ganny prosekite pa ganny kondannen.\n«Avek lapel ki Prezidan James Michel in fer dan son diskour lo leta lanasyon pour ki nou kominote i vin en landrwa kot i gou pour viv i enportan alors ki serten pratik kriminel i ganny seryezman dekouraze a traver bann santans ki pli sever e ki reflekte lanpler serten krim ki ganny komet tel ki vol,» onorab Arnephy ti dir.\nI ti azoute ki sa mosyon i demann osi ki sistenm zidisyer pour aplik santans ki pou reflekte vre lanpler sa kalite krim e i ti fer referans spesifik lo vol kont endividi e son propriyete.\nI ti fer resorti ki dapre sours lapolis, statistik kolekte ziska 2010 i montre ki bann ka vol dan pei i reste o e sa i montre en nesesite kler pour adres sa problenm enkyetan dan en fason pli serye e pli byen kordinen.


Zezi avek en madanm Samariten (Zan 4:5-43) | Zistwar Labib\nAvek En Madanm Kot Pwi\nZEZI ti arete pour poze kot en pwi an Samari. Son bann disip ti al dan lavil pour aste manze. Sa madanm ki Zezi pe koz avek in vin sers delo. Zezi ti dir avek sa madanm: ‘Donn mwan en pe delo.’\nSa ti sirprann sa madanm en kantite. Eski ou konnen akoz? Se akoz Zezi ti en Zwif, e sa madanm ti en Samariten. E laplipar Zwif pa ti kontan bann Samariten. Zot ti menm pa koz avek zot! Me Zezi ti kontan tou sort kalite dimoun. Alor i ti dir: ‘Si ou ti konnen lekel ki pe demann ou en pe delo, ou ti pou demann li e i ti pou donn ou delo ki donn lavi.’\n‘Msye,’ sa madanm ti dir, ‘sa pwi i fon, e ou menm napa en seo. Kote ou pou ganny sa delo ki donn lavi?’\n‘Si ou bwar delo dan sa pwi ou pou swaf ankor,’ Zezi ti eksplike. ‘Me delo ki mon pou donnen i kapab fer en dimoun viv pour touzour.’\n‘Msye,’ sa madanm ti dir, ‘donn mwan sa delo! Apre sa mon pou nepli swaf ankor. E mon pou nepli bezwen vin la pour vin sers delo.’\nSa madanm ti panse ki Zezi ti pe koz lo vre delo. Me Zezi ti pe koz lo laverite konsernan Bondye ek son rwayonm. Sa laverite i parey delo ki donn lavi. I kapab donn en dimoun lavi eternel.\nApre Zezi ti dir avek sa madanm: ‘Ale e apel ou msye e retournen.’\n‘Mon napa en msye,’ sa madanm ti reponn.\n‘Ou’n byen reponn,’ Zezi ti dir. ‘Me ou ti annan 5 msye, e sa zonm ki ou pe reste avek i pa ou msye.’\nSa madanm ti sirprann, akoz sa ki Zezi ti pe dir li ti laverite. Me konman ki Zezi ti konn tousala? Wi, akoz Zezi ti sa Enn ki ti’n ganny promet, e se Bondye ki ti’n anvoy li, alor Bondye ti fer li konn sa. Dan sa menm moman, bann disip Zezi ti retournen e zot ti sirprann pour vwar li pe koz avek sa madanm Samariten.\nKi nou aprann par tousala? I montre ki Zezi ti bon avek tou dimoun dan nenport pei. E nou osi nou devret fer parey. Nou pa devret krwar ki serten dimoun pa bon akoz zot sorti dan en lot pei. Zezi ti oule ki tou dimoun i konn laverite ki anmenn ver lavi eternel. E nou osi nou devret anvi ed bann dimoun pour aprann laverite.\nZezi i ansenny en madanm Samariten\nZezi i dir li en keksoz ki i pa’n ankor dir lezot dimoun.\nPartaze Partaze Avek En Madanm Kot Pwi


Zezi I Antre Zerizalenm | Zistwar Labib\nZezi ti vin konman lerwa\nAPRE ki i ti’n geri sa de zonm ki pa ti vwar kler, Zezi ti al kot en pti vilaz ki ti pros avek Zerizalenm. I ti dir avek de son disip: ‘Al dan sa vilaz e zot pou trouv en pti bourik. Delarg li e anmenn li kot mwan.’\nKan zot ti anmenn sa pti bourik kot li, Zezi ti asiz lo li. Apre i ti al Zerizalenm. Kan i ti ariv pre avek sa lavil, en gran lafoul dimoun ti vin zwenn li. Laplipar zot ti tir zot lenz e tal lo semen. Lezot ti koup bann brans palm e tal lo semen, e zot ti kriye: ‘Beni sa lerwa ki’n vin lo non Zeova!’\nLontan an Zerizalenm bann nouvo lerwa ti mont lo en pti bourik pour antre Zerizalenm pour ki bann dimoun ti kapab vwar zot. Se sa ki Zezi ti pe fer. Sa bann dimoun ti pe montre ki zot oule Zezi konman zot lerwa. Me pa tou dimoun ki ti oule li konman lerwa. Nou kapab vwar sa par sa ki ti arive kan Zezi ti al kot tanp.\nKot tanp Zezi ti geri bann dimoun ki pa ti vwar kler ek bann ki pa ti marse. Kan bann zanfan ti vwar sa, zot ti loue Zezi. Me sa ti fer bann pret ankoler, e zot ti dir avek Zezi: ‘Eski ou tande ki sa bann zanfan pe dir?’\n‘Wi, mon tande,’ Zezi ti reponn. ‘Eski zot pa’n zanmen lir dan Labib kot i dir: “Dan labous bann zanfan Bondye pou fer sorti louanz?” ’ Alor bann zanfan ti kontinyen loue lerwa ki Bondye ti’n anvoye.\nEski pa nou anvi vin parey sa bann zanfan? Serten dimoun i kapab esey anpes nou koz lo rwayonm Bondye. Me nou pou kontinyen koz avek lezot lo sa bann keksoz merveye ki Zezi pou fer pour bann dimoun.\nPa ti ankor ler pour Zezi konmans dirize konman lerwa kan i ti lo later. Kan sa letan pou arive? Bann disip Zezi ti anvi konnen. Nou pou aprann sa dan sa lot zistwar.\nMatye 21:1-17; Zan 12:12-16.\nLerwa i antre Zerizalenm lo en pti bourik\nI akonpli en profesi ki ti’n ganny fer depi senk san-z-an avan.


Konvansyon Anyel Parti Nasyonal Sesel-SNP i dir ‘lopozisyon’ in pare pour eleksyon\nMsye Ramkalawan pe adres konvansyon\nPrezan kot sa rankont ti bann manm komite egzekitif SNP, osi byen ki dirizan Parti Demokratik Ralph Volcère e kandida prezidansyel dan dernyen eleksyon Philippe Boullée ki ti adres bann siporter. Tenm sa konvansyon ti «SNP – Parti ki defann Seselwa».\nDe parmi sa set rezolisyon ki ti pase i ki i bezwen annan en deba televize pandan eleksyon prezidansyel e ki ‘lopozisyon’ i ini pandan prosen eleksyon.\nMsye Ramkalawan ti dir ki «’lopozisyon’ nepli divize, me ki i form sa lalyans pour anmenn sa sanzman ki nou anvi dan Sesel. Mon remersye Msye Volcère ek Msye Boullée pour sa kolaborasyon. Ozordi nou kapap travay ansanm parey nou ti konmanse 1-an pase.\n«Letan Public Order Act pou pase, dimoun pou kapab eksprim zot lekor mannyer zot anvi san lafreyer. Atraver miting piblik nou pou pas bann mesaz,» Msye Ramkalawan ti dir.\nI ti azoute ki i nepli letan pour ‘lopozisyon’ divize e ki ozordi i annan zonm ek fanm ki kapab anmenn Sesel devan.\nApre ki sekreter Nicholas Prea ek trezorye Brian Julie ti’n prezant zot rapor, manm egzekitif parti Bernard Georges ti koz lo rol ‘lopozisyon’ ki, premyerman, met okler defayans gouvernman, e dezyenmman prepar li pour ranplas gouvernman.\n«Konman en ‘lopozisyon’, SNP in fer en travay egzanpler dan Sesel. In arive fer gouvernman fer en kantite sanzman dan pei. Me SNP pa’n arive akonpli son dezyenm lobzektif, e sa se vin opouvwar.\nSel fason pour SNP ariv opouvwar se par reform elektoral e lalyans dan ‘lopozisyon’ pe travay pour anmenm sa bann reform. Se pour sa rezon ki nou ti boykot eleksyon parlmanter lannen pase e nou ti deside travay andeor sistenm. ‘Lopozisyon’ i pli for ki avan e nou pou arive atenn nou dezyenm lobzektif pandan prosen eleksyon prezidansyel,» M. Georges ti dir.\nMsye Boullée ti dir ki i «napa okenn dout ki ‘lopozisyon’ i tre for».\nMsye Boullée ti azoute ki «si sa zenerasyon ki la pa fer sanzman i pou difisil pour nouvo zenerasyon fer li.»\nMsye Volcère osi ti koz lo lafors ‘lopozisyon’ e i ti dir ki «nou prezans – Msye Boullée ek mwan -- dan sa konvansyon i montre ki sa lalyans i vivan.»\nI ti azoute ki lannen prosenn pou fer 20-an depi ki en sistenm miltiparti ti ganny re-entrodwir dan Sesel, me ki « vre lademokrasi pa ankor anzandre dan nou pei ».\nNot editer : Menm si sa mo ‘lopozisyon’ in ganny servi dan sa konvansyon sa pa merit ganny konfonn e i napa nanryen pour fer avek Lider Lopozisyon dan Lasanble Nasyonal, Msye David Pierre, ki osi dirizan Mouvman Demokratik Popiler (PDM)


26enm Festival Kreol-Partisipan kolok 2011 i koz lo kiltir\nMadanm Onezime pe adres envite ek delege kot louvertir kolok yer\nLobzektif prensipal sa latelye, ki devwal en kote pli entelektyel Festival Kreol, se pour met plis lanfaz lo resers kiltirel pour pli byen kapab sofgard kiltir Seselwa.\nSa rankont ti osi reflekte plan stratezik 2011-2015 Departman Kiltir ki son vizyon i ‘Kiltir o sant devlopman’.\nSe zofisye resers prensipal dan seksyon resers ek proteksyon leritaz dan departman kiltir, Gabriel Essack, ki ti lans bann travay dan prezans Minis pour Devlopman Sosyal ek Kiltir Bernard Shamlaye – ki osi tyermenn komite lorganizasyon Festival Kreol 2011.\nSekreter prensipal pour kiltir Raymonde Onezime, sekreter prensipal pour Devlopman Sosyal Linda William-Melanie, ti parmi plizyer lezot envite.\nDan son ladres, Msye Essack ti dir i enposib pour kapab protez nou leritaz si nou pa konnen kwa egzakteman e osi ki kantite ki nou annan e dan sa laliny, enn bann target mazer son departman se pour devlop plis lentere dan resers kiltirel dan bann lenstitisyon edikasyonnel.\nI ti osi eksplike ki en mankman resours pe pous departman kiltir pour kree e osi devlop bann diferan partenarya solid pour ki travay prezervasyon nou leritaz i kapab kontinyen.\nLetan i ti adres bann ki ti prezan, Madanm Onezime ti dir ki kiltir i devret vin o sant tou devlopman, e ki pou napa bon devlopman si nou pa pran an konsiderasyon lanvironnman kiltirel.\nI ti azoute ki nou labaz kiltirel inik in san okenn dout servi konman en fondasyon solid pour konstrir sa sosyete Seselwa e Kreol ki nou zouir ozordi.\nSe pour sa rezon, i ti dir, ki kiltir ek devlopman se de laspe endispansab dan nenport sosyete, e i osi konplemant lepanouisman e lagrandisman en pep, ki swa entelektyelman, sosyalman, teknolozikman, ekonomikman, spirityelman oubyen otreman.\nParmi bann diferan topik ki ti diskite yer ti loportinite lenvestisman dan domenn kiltirel, polisi devlopman soutenab devlopman kiltirel, devlopman arsitektiral ek kiltir e osi fondasyon kreativ pour en fitir soutenab.


Fiy Zairis i ganny resisite! | Lavi Zezi\nEn pti fiy i ganny resisite!\nMATYE 9:18, 23-26 MARK 5:22-24, 35-43 LIK 8:40-42, 49-56\nZEZI I RESISIT FIY ZAIRIS\nZairis i vwar ler Zezi i geri sa madanm ki annan lemorazi. Alor i mazinen ki sirman Zezi i kapab ed son fiy osi, menm si i krwar ki son “fiy in bezwen fini mor aprezan.” (Matye 9:18) Eski Zezi i ankor kapab ed li?\nLer Zezi i ankor pe koz avek sa madanm ki i’n geri, serten zonm sorti dan lakour Zairis i vin dir li: “Ou fiy in mor! I pa neseser deranz Ansenyan plis ki sa, non?”—Mark 5:35.\nSa nouvel in bezwen tap Zairis! Menm si dimoun i annan bokou respe pour li dan son kominote, sa zonm pa kapab fer nanryen. Son sel fiy in mor. Me Zezi i tande sa ki zot in dir Zairis. I vire, get Zairis e dir: “Pa bezwen per, zis annan lafwa.”—Mark 5:36.\nApre sa, Zezi i al avek Zairis kot li. Ler zot arive zot tann en kantite tapaz. Bann dimoun ki’n rasanble pe fer leokri, plere e tap zot lestoman akoz zot dan latristes. Zezi i antre anndan e dir zot en keksoz enkrwayab: “Sa zanfan pa’n mor me i pe dormi.” (Mark 5:39) Ler zot tann sa, bann dimoun i riy Zezi. Zot konnen ki sa fiy in vreman mor. Par kont, Zezi pou servi pwisans Bondye pour montre ki i posib pour dimoun mor reviv zis parey en dimoun ki pe dormi i kapab leve.\nAprezan Zezi i fer tou dimoun al deor, eksepte Pyer, Zak, Zan ek paran sa fiy ki’n mor. I pran sa senk dimoun avek li e zot al kot sa fiy i ete. I pran lanmen sa fiy e dir: “‘Talita koumi,’ ki vedir: ‘Pti fiy, mon dir ou, leve!’” (Mark 5:41) Deswit sa pti fiy i leve e konmans marse. Zairis ek son madanm pa oule krwar sa ki’n arive, zot dan en gran lazwa! Pour montre ki sa fiy i vreman vivan, Zezi i demann zot pour donn li en pe manze.\nNormalman, Zezi i demann bann ki i geri pour pa dir personn sa ki i’n fer pour zot e i demann paran sa fiy pour fer parey. Me kantmenm sa, paran sa fiy ek lezot dimoun ki la i fann sa nouvel “partou dan sa rezyon.” (Matye 9:26) Si ti ou, pa ou osi ou ti pou koz lo la avek tou dimoun? Dapre sa ki’n ganny rikorde dan Labib, sa i dezyenm rezireksyon ki Zezi in fer.\nKi dimoun ti dir Zairis e ki mannyer Zezi ti ankouraz li?\nLer Zezi ek Zairis ti ariv kot li, ki ti pe arive laba?\nAkoz Zezi ti dir ki sa pti fiy ki ti’n mor ti pe zis dormi?\nEski ou’n perdi en dimoun ki ou kontan dan lanmor? Promes Labib ki rekonfortan i kapab ed ou.\nZezi ti resisit bann mor


Zanmen nwa bliy ou\nNou tou nou lib e nou tou nou annan menm drwa. Sa set en parol ki ou antann partou kot nou pase. Si Seselwa i kapab koz koumsa, larezon i senp.\nSet akoz 54an pase en zonm kouraze ti deside ki pouvwar laliberte, legalite e fraternite i renyen dan Sesel. I pa ti en konba fasil, me i ti reisi war fri son dedikasyon e son kouraz.\nPrezidan France Albert René ti premye Prezidan Fron Progresis Pep Sesel.\nLe 16 Novanm 1953, sa pti baba ti ne dan en fanmir ordiner, ki pa ti ni ris, ni privilezye, e i ti vin premye prezidan elekte lo platform Gouvernman SPPF pour li ofer son servis lepep e ansanm avek zot kree en nouvo Sesel.\nPour etidye pour vin en avoka, ou al dan liniversite e byensir ou bezwen annan larzan. Me li France Albert René, i ti napa sa larzan. I ti rankontre gran difikilte.\nI ti travay lizour pandan letan ki lezot ti pe etidye e li i ti etidye aswar. Akoz ki i ti fer sa?\nSete laprev son determinasyon. Sa i montre nou ki depi ki i ti byen zenn, France Albert René ti enn onm ki ti posed en determinasyon. I ti pas son legzanmen dan en letan rikord. Pa ti pran bokou letan pour li etidye e pas son legzanmen avoka. Kan i ti’n fini pas son legzanmen, i ti ankor tro zenn pour sermante. I ti esper plitar. Esper pour ankor en pe letan.\nApre ki i ti’n fini sermante i ti retourn Sesel e travay pandan 2an edmi. I ti retourn ankor Langleter pour plis letid, an kontan Lasyans Politik, avan retourn Sesel an 1964.\nAn arivan isi Sesel i ti ouver son biro avoka. I ti travay pour bokou Seselwa sirtou bann ki ti pli mizer. I ti zis en nouvo avoka dan pei. I ti privilezye dapre sa pti group kapitalis. Dapre zot France Albert René avoka ti en lot manm pour zot sosyete. Me zot ti dezapwente akoz byen vit, menm petet tro vit, zot ti remarke ki sa nouvo avoka ti melanz avek tou dimoun. Ris koman pov, blan koman nwanr, travayer koman anplwayer. Sa ti fer bann gran zans pa kontan. Dapre zot i ti pe tro melanze. Dapre zot i ti merit pe frekant bann gran zans dan Seychelles Club. Akfer al frekant travayer?\nI ti annan en rezon akoz pour li frekant travayer. I pa ti oule reste inyoran dan nanryen sa bann keksoz ki ti pe pase dan pei. I ti oule konnen. I ti oule aprann. I ti konnen ki dimoun i aprann tou le zour, e i ti oule viv dan lamizer son pep; son bann frer ek ser ki ti pe ganny eksplwate. Se sa rezon akoz i ti melanz sirtou avek bann travayer.\nI ti dekouver ki avek sistenm kolonyalis, bann dimoun ki ti annan larzan, ti pe kraz bann ki ti mizer. Sa bann dimoun ti touzour form lamazorite pep Seselwa ki ti bann travayer. E bann privilez ti dir ki Seselwa pa konnen e pa pou zanmen konn fer nanryen. Tre pe ki ti ganny sans mont en pti pe pli o. Kan i ti war sa sor ki son bann frer ek ser ti ladan, i ti deside pour sanz sitiasyon e fer tou pour anmenn en meyer lavi pour tou sesewla san eksepsyon. Se pour sa rezon ki i ti deside lans sa Parti ki ti apel SPUP ansanm avek detrwa zanmi ki ti dakor avek li. Parti SPUP ti vin SPPF.\nParey sanson i dir i annan 13 an zot in lite pour rod legalite e laliberte. 5 Zen 1977 lepep ti war realite, e avek kouraz zot ti pran zot desten dan zot lanmen. Ti sanmenm sa zour, ki lepep ti met zot desten dan lanmen Msye René. Deswit apre zot in konmans war ki in fer pour nou boner e boner nou zanfan. I ti dir ki tou zanfan merit ganny menm swen e menm sans ziska ki zot gran. Pour li tou zanfan i zanfan e zot tre enportan. Son kouler, son desandans, son nivo sosyal pa ti enportan. En zanfan i en zanfan e tou zanfan i bezwen ganny menm sans. An 1964 Msye René ti dir ki “zanfan lavenir fodre zanmen konn laprovrete. Zot pou travay dir avek konesans ki zot pe travay pour zot pei. Fodre ki zot santi zot fyer, fodre pa ki zot annan diskriminasyon. Fodre ki zot viv ansanm avek en lespri egalite e fraternite.\nI’n deza dir ki: “tro souvan dan lepase, isi dan Sesel nou’n tant pour oubliye ki en zanfan set en et imen. Imen ki parfwa i tro feb pour defann son lekor kont lemonn adilt. Tro souvan zanfan akoz i pa kapab proteste in ganny eksplwate. I’n ganny neglize. Dan serten pei, zenn zanfan anba laz 10 pe ganny eksplwate e pe travay dan bann lizin dan kondisyon efreyan. Annou lans en lapel a nou konsyans e pour nou pran vre valer zanfan. E nou merit pran mezir pour permet li devlope e vin en adilt fyer e responsab.\nNou bezwen demann nou lekor ki nou pou fer pour amelyor nou sitiasyon. Pour fer sir ki sak zanfan dan lekol pa lafen. Ki zanfan i ganny en bon ledikasyon e en bon lenstriksyon. Nou annan en responsabilite anver nou zanfan. E paran i annan en resonsabilite pli direk. Konbyen papa ki pa okip son zanfan. Konbyen ki pa ni rekonnet ki zot annan zanfan. Zot prop disan zot pa enterese avek. Konbyen ki negliz zot prop zanfan. Annou demann nou lekor lekel pli gran lennmi ki nou zanfan i annan? Avek refleksyon, i fasil pour war ki lennmi zanfan se lalkol. Konbyen zonm ki donn larzan se zot, pour nouri e sanz zot zanfan, e lot lanmwatye zot aste lalkol. Si sa ti pou fini la. Zot antre dan lakour e zot bat zot fanm.\nNou tou ansanm nou bezwen lite kont labwason. Nou tou nou responsab pour lavenir tou zanfan Seselwa.”\nZanfan Sesel ti konnen ki Msye René ti annan zot lentere a ker. I ti ekout zot. Zanfan ti konnen ki Msye René ti travay pour zot lavenir e zot ti apresye.\nFrance Albert René ti o servis zanfan, lazenes, fanm e zonm Seselwa depi 1964. En garson ki ti ne dan en fanmir ordiner ki’n fer Sesel vin en pei respekte e modern, e Seselwa en pep dinny e fyer.\n“Pep Seselwa, si ozordi nou desten i dan nou lanmen, se gras a nou kouraz e nou determinasyon, pour detrir sistenm lekslavaz, e etabli en sistenm pli zis dan laliberte e dan legalite. An 1964, nou ti konmans reveye pour nou tras nou semen. An 1977, nou ti briz bann baryer ki ti a pe bar nou,” Msye René ti dir an 1979.\nE azoute ki: “Nou ti tras nou larout pour lavenir. Nou’n konmans avanse lo sa larout e zanmen nou pou retourn deryer. Nou laliberte, a tou pri, nou pou defann. Tou nou zil e tou nou lanmer, ki antour nou i form nou pei e nou teritwar. Nou leritaz nasyonal presye ki nou bezwen non selman garde me ki nou dinny sa leritaz, pour non selman gard li me devlop li pour byennet nou tou. Nou bezwen ganny en nouvo vizyon nou lavi, nou legzistans. Sak Seselwa i bezwen ganny son valer e son dignite. Se nou valer ki avek determinasyon nou bezwen servi pour ki dan linite tou Seselwa nou travay ansanm pour nou pei, pour ki nou tou nwa benefisye sa ki nou tou nou’n kontribye. Dan sa lespri fraternel, dan linite e avek fyerte, avanse avek konfyans dan lavenir. Viv Sesel.”


Seychelles Fire and Rescue Services Agency - En madanm i sov en lakaz kont dife\nEn madanm ti eparny en lakaz ganny detri par dife zis avan 5er yer apremidi apre ki i ti tenny en dife ki ti pe konmanse dan en lasanm dan sa lakaz Perseverance.\nDapre zofisye relasyon piblik servis tenny dife Msye Jones Madeleine, sa madanm ti’n santi loder lafimen e i ti mont dan lasanm pour al gete kot sa loder ti sorti.\nI ti vwar dife pe konmanse dan en glob pour transpor lo en letazer dan sa lasanm e deswit i ti taye e al rod delo e anmennen dan en boutey e esey tenny sa dife.\nLetan bann zofisye tenny dife ti arive dife ti’n fini tennyen e tou keksoz ti anba kontrol.\nMsye Madeleine i dir i annan gran posibilite ki larder soley in fer sa glob pete e koz en spark akoz napa okenn lezot posibilite ki’n kapab fer en dife konmanse dan sa landrwa swivan zot lenspeksyon.


Verbatim – 14th February 2017 (State of Nation Address) – The National Assembly of Seychelles\nHome » Verbatim » 2017 » Verbatim – 14th February 2017 (State of Nation Address)\nVerbatim – 14th February 2017 (State of Nation Address)\nThe Assembly met at 9am\nMr Speaker in the Chair\nPrezidan Larepiblik, Prezidan Danny Faure, Vis-Prezidan Vincent Meriton, Prezidan Lakour D’apel Madanm Sef Ziz, Madanm Minis Dezinyen –Minis Mondon, Messieurs Mesdames Minister, Sef Lafors Defans Mr Prokirer Zeneral, Msye Depite Prezidan dan Lasanble Nasyonal, Msye Sef Lopozisyon, Msye Sef Zafer gouvernmantal dan Lasanble Nasyonal, bann Ziz Lakour D’apel. Bann Ziz Lakour Siprenm, tou manm Kor Diplomatik, bann Manm Lasanble Nasyonal, tou bann envite Distenge, Msye, Madanm bonswar. Pou zot ki isi prezan, e pou osi bann ki pe ekout nou dan lakour Sesel e aletranze, nou swet zot tou ozordi byenveni isi dan Lasanble Nasyonal pou Diskour Leta Lanasyon par Prezidan Larepiblik.\nTradisyonnelman, kalandriye Lasanble Nasyonal i komans avek zisteman sa ki nou, nou apel SONA – State of the Nation Address kot Prezidan i adres pep Seselwa lo Leta Lanasyon. E ozordi pa koensidans i en bon pwen depar pou nou travay ant nou Lasanble avek Egzekitiv akoz i lafet Sen Valentin. Savedir, ki i en dat ki favorab pou nou. Mon krwar i anmenn en nouvo lantant ant nou dan Lezislatif e Msye Prezidan ant ou ek ou lekip ki la dan Egzekitif.\nSan pli tarde mon krwar nou rezon ki nou’n vin la, e rezon ki tou bann dimoun i devan zot televizyon e zot radyo, se pou ekout Prezidan pronons son Diskour Leta Lanasyon.\nMsye Prezidan laparol i pou ou.\nTHE PRESIDENT MR DANNY FAURE\nLeader Zafer Gouvernman dan Lasanble Nasyonal,\nOnorab Manm Lasanble Nasyonal,\nMon ti donn Lasanble Nasyonal mon parol le 18 Oktob ki nou pou travay ansanm, pour benefis Pep Seselwa e Sesel. Wi, nou pe travay ansanm. Ozordi, en lot latmosfer pe renye dan Sesel. Ansanm, nou pe reisir anmenn en nouvo lespri travay. Enn kot i annan dyalog, kot i annan konversasyon, enn kot i annan konsiltasyon. E pli enportan, enn ki baze lo respe mityel. Kot i annan respe mityel e kot i annan konfyans, pei pou bouz an avan.\nKot Sesel i reisir, Nasyon Seselwa i reisir.\nSesel i pli gran ki nou tou, e lentere Pep Seselwa i pas touzour premye.\nOzordi mon remersye zot, Onorab Lasanble Nasyonal, pou sa travay ki nou’n konmans fer ansanm dan lentere Pep Seselwa.\nMon dir mersi Pep Seselwa pou konpran travay ki nou pe fer ansanm pour Sesel e byennet nou Nasyon.\nPrezidan Lakour D’apel,\nFrer Ek Ser Pep Seselwa\nAvan nou kapab konpran ki leta nou nasyon, i enportan pou nou konpran leta nou fanmir, leta nou kominote, leta nou sosyete, leta nou lekonomi e leta nou demokrasi.\nAnnou konmans avek nou fanmir. Ozordi, nou fanmir pe rankontre plizyer problenm sosyal ki liye direkteman avek problenm lakaz e osi bann malez sosyal.\nLafanmir i form fondasyon nou sosyete e fodre nou retourn ver lafanmir pou adres sa defi ki nou annan. Nou bezwen retourn lo bann valer moral e spirityel byen boner pour ki nou bann zanfan i annan en fondasyon bokou pli solid.\nBann paran pli zenn i bezwen sipor nou tou pou enkilke sa bann bon valer dan nou zanfan.\nNou merit vwar travay bann lorganizasyon relizye konman enportan, e enn ki konplemant rol e gidans paran. Bann lenstitisyon edikasyonnel osi i bezwen ouver pou kree lespas pour laprantisaz spirityalite e moralite. Sa i nesesit en kolaborasyon baze lo konfyans.\nNou fondasyon ozordi pe ganny ronze par drog. Drog in vin en problenm sosyete. E konman reprezantan lepep, zot vwar dega ki sa i anmennen dan nou kominote. Nou sitwayen osi i vwar sa problenm, i konsernen par sa problenm, e zot pe rod solisyon.\nSolisyon se en sanzman radikal dan lapros. Enn ki rekonnet ki nou bezwen anmenn de lalit – enn pou redwir lakantite drog ki antre dan pei; e enn pou redwir demann pou konsonmasyon drog dan pei.\nAnliny avek sa, nou pou adopte en nouvo stratezi ki reflekte:\na. Lakseptasyon ki adiksyon i en problenm lasante piblik\nb. plis kolaborasyon\nc. plis kordinasyon\nd. ogmantasyon dan kapasite reabilitasyon e tretman. en pli gran rol pou progranm prevansyon\nf. en logmantasyon dan resours anver prevansyon e anver reabilitasyon; e finalman\ng. Ranforsi nou partenarya dan la rezyon pour en meyer kordinasyon dan lalit kont drog e pli spesifikman kontrol bann frontyer.\nNouvo Sekreter D’eta, Dr. Patrick Herminie, pou donn plis detay lo sa size demen, le 15 Fevriye. An sa ki konsern NDEA, sa Lazans pou ganny reformen e transformen apartir le premye Mars, pou reflekte sa nouvo stratezi.\nMr Speaker, se bann kondisyon sosyal e materyel ki pa ganny adrese a tan e dan en fason sistematik, ki anmenn en poursantaz kous nou popilasyon pou viv dan en leta ki nou apel lapovrete. Sa set en fe. Sa I realite. Nou annan progranm e zouti ozordi a nou dispozisyon pou nou ranvers sa bann kondisyon sosyal e materyel. Progranm ki reflekte en sistenm proteksyon sosyal baze lo 4 pilye – lasante primer iniversel, ledikasyon iniversel, en lazans pour proteksyon sosyal, e en sistenm sekirite sosyal iniversel.\nDepi ler ki sa zanfan in ne lopital nou annan lenformasyon lo sa zanfan e son paran. Letan sa zanfan i al lekol, nou annan lenformasyon lo sa zanfan e paran atraver lekol. Nou annan en sistenm lasante primer ki pros avek popilasyon. Atraver sistenm Home Care nou annan akse avek bann dimoun ki aze. Atraver Lazans Proteksyon Sosyal nou annan lenformasyon lo kategori sitwayen ki pe ganny lasistans.\nI vedir nou annan en sistenm ki kouver tou kategori dimoun. Sa ki nou bezwen fer se kordonn nou bann aksyon pou fer sir ki nou annan Polisi e stratezi an plas ki koeran, e se pour sela ki nou annan en Sekreter D’eta, Mr Dick Esparon, ki annan sa rol spesifik pou fer sa kordinasyon, e met an plas en plan e en progranm ki target bann fanmir avek bi elimin lapovrete e fer sir ki okenn nou sitwayen pa ganny kit deryer. Gouvernman pou met a dispozisyon resours neseser pou akonpli sa misyon.\nMr Speaker, logmantasyon dan konsonmasyon lalkol i en lot problenm reel ozordi ki li osi pe afekte nou bann fanmir. Kalite lalkol ki pe ganny konsonmen pe afekte lasante nou sitwayen. Nou zanfan pe ganny akse avek lalkol tro fasilman.\nMon krwar Mr Speaker ki Lasanble Nasyonal i merit fer en deba fran lo sa size, e fer serten rekomandasyon konkret. Moman in arive pou nou de politiz sa problenm.\nSa zenerasyon ki pe monte i bezwen grandi dan en lanvironnman kot lalkol pa an abondans, e kot drog pa en tantasyon. Sa bann problenm pa pou ganny rezourd di zour o lannmen, me si vreman nou anvi en Sesel kot nou lafors travayer i enn ki an bonn sante e prodiktif, nou bezwen ansanm, dan en fason kolektif, anmenn sa konba kont sa de fleo sosyal ki pe ronz striktir de baz nou sosyete ozordi.\nI en konba ki zis. I en konba ki difisil. I en konba ki vo lapenn. Me, pli enportan ankor, i en konba ki neseser pou nou fer ansanm, pour Sesel.\nMr Speaker, ozordi, malgre tou, en gran nonm fanmir in sirmont bann defi sosyal e zot in gard zot zanfan entak. Zot merit vin en lenspirasyon pou nou bann zenn paran, e zenn fanmir ki pe monte ozordi.\nMr Speaker, mon ti a kontan enform Lasanble Nasyonal ki apre ki mon’n ekout zot e diskisyon ki mon’n annan avek Sosyete Sivil e SIFCO, monn deside ki apartir le 15 Mars pou annan en nouvo Minister apele Minister pou Zafer Lafanmir.\nMr Speaker, en lot difikilte pou nou bann fanmir ozordi, se problenm lakaz. Sa i en vre problenm. Malgre ki nou’n fer bokou, i reste en problenm mazer. Laplipar let ki mon resevwar sorti kot nou bann sitwayen, i lo zot soufrans e sakrifis pou ganny en landrwa ki zot kapab apel se zot. Mon menm resevwar let sorti kot zanfan ki dekrir sityasyon deplorab ki zot fanmir i reste e viv ladan.\nLapros ki nou bezwen pran, i bezwen enn ki reflekte grander sa latas ki nou annan. I annan serten prensip ki nou bezwen swiv.\nPremyerman, sak fanmir i merit ganny asiste dapre son vre bezwen, e sak fanmir i merit kontribye dapre son mwayen. Sa i bezwen reste en lareg ki nou pa devret zanmen e mon repete zanmen kase. Resours i limite, e pour sa rezon, Gouvernman i bezwen fer sir ki dimoun i kontribye dan en fason apropriye pour ki plis fanmir i kapab ganny asiste.\nDezyenmman, lapros pou enn ki servi diferan Polisi ou mekanizm pou adres diferan kous nou sosyete.\nI annan fanmir ki pa pou kapab peye pou mentenir son landrwa lo li menm. I annan fanmir ki kapab peye pou mentenir en landrwa, me pa pou kapab aste ou konstrir en landrwa lo li menm. I annan fanmir ki kapab peye pou konstriksyon, e mentenir en landrwa lo li menm, me pa pou kapab aste en morso later lo li menm. I annan fanmir ki kapab aste en morso later, konstrir en lakaz, ek mentenir sa landrwa. I annan koup ki napa zanfan ozordi, me zot osi zot bezwen zot landrwa.\nPour sak sa bann group dimoun, Gouvernman pe devlop mekanizm pou ed zot. Se atraver en lapros ki adres sak sa bann kous ki nou kapab kree en vre diferans pour rezourd problenm lakaz.\nTrwazyenmman, finansman pou sa sekter pou sorti dan diferan sours. Parey tou le lannen, nou annan finansman ki pou sorti direkteman dan bidze Gouvernman – ki pou konsantre lo konstriksyon lakaz.\nParey in deza ganny anonse nou annan en lagreman avek Fon Pansyon kot nou pou pret R150 milyon ki pou al ver sekter lakaz. Nou pou travay plis avek bann labank pou fer finansman lakaz en pe pli aksesib pou bann fanmir. Nou’n ariv lo en lagreman avek bann labank ki omwen SR200 milyon pou ganny mete dan en fon spesyal sa lannen. Nou oule ki bann lantrepriz piblik i osi zwe en rol pou akseler nou progranm konstriksyon lakaz. Se pour sela ki apartir le 1er Zanvye 2018, kontribisyon CSR sa bann lantrepriz pou al anver sa sekter. Sa pou reste an plas pour sa prosen 5an.\nE nou pou osi travay lo en Partenarya Sekter Piblik Prive pou ogmant stok lakaz dan pei.\nKatriyenmman mekanizm pou kler, e kriter pou kalifye pou sak mekanizm pou osi kler. Sa i a permet dimoun pou planifye zot lekor dan en fason apropriye. Le 10 Mars, Minis pour Labita, Mr. Charles Bastienne, pou donn plis detay.\nMr Speaker, avek resours finansyel ki nou’n mobilize nou pou adres sa 3 housing estate swivan, prenan kont leta ki zot ladan i fer zot vin priyorite pour Gouvernman. Sa i:\ni. Foret Noire dan distrik- Port Glaud;\nii. Lower Les Mamelles; e\niii. Corgate Estate – Mont Fleuri.\nNou pou osi konstrir 24 unit, dan 24 distrik dan sa prosen 24 mwan. Pou Roche Caiman, kot later I limite, nou pou konstrir 10 nouvo unit e progranm lo Perseverance pou kontinyen.\nLo nouvo zil Aurore nou pou konstrir lakaz. Nou pou mont pli o ki lo Perseverance, en fason ki nou kapab optimiz later e ogmant lakantite fanmir ki benefisye. An tou nou anvizaze annan plis ki 1,500 lakaz lo sa zil, me dabor nou bezwen enstal lenfrastriktir pou kapab siport sa bann lakaz – an term delo, elektrisite, desarz, e lezot.\nNou pli gran kontrent ozordi se resours finansyel, e se pour sa rezon ki nou bezwen sa bann mezir ki mon fek anonse.\nFinalman, i annan en pratik ki apartir ozordi pe arete – e sa se pou demann nou bann sitwayen ki pe rod en bout later pou zot al idantifye sa later zot menm.\nMr Speaker, aplikan pou bezwen prezant zot bann lenformasyon, e dapre kriter, i pou posib idantifye ki mekanizm ki pli apropriye pou zot. E si sa fanmir i enterese dan sa mekanizm, i pou ganny anrezistre.\nLefe ki nou pe adres sa Sekter atraver diferan mekanizm pou sak kous lasosyete, i pou posib pou adres li dan en fason pli vit e pli soutenab ki avan.\nSe sa lespwar ki nou pe donn tou nou bann sitwayen ki pandan plizyer lannen pe pey zot kontribisyon, ki’n fer en laplikasyon, e ki pe esper zot rev vin vre. Mon konnen ki zot in annan bokou pasyans tou sa letan. Mon konpran zot.\nMr Speaker, sistenm ledikasyon ki nou annan ozordi I bezwen reflekte sa nouvo lekonomi. I bezwen reflekte bann nouvo konpetans e skills ki Sekter Prive e Sekter Piblik i bezwen. I osi bezwen reflekte nouvo skills ki permet nou bann sitwayen fer fas avek nouvo legzistans lavi de no zour. Sa i en demann ki Lasanm Komers e lendistri e sekter tourizm in met devan mwan.\nMinister Ledikasyon pe pran bann mezir neseser pou re-oryant nou sistenm ledikasyon e sa pou nesesit en konsiltasyon pli larz avek paran ek ansenyan. Nou ekspekte ki bann mezir konkret i a ganny adopte an Out sa lannen.\nMr Speaker, Minister Ledikasyon i annan bann defi reel. Apre plis ki 25 an, laplipar son bann lenfrastriktir in vye. Lefe ki pei in devlop telman vit, nouvo loportinite in ganny kree dan lezot sekter ekonomik e bokou ansenyan in osi bouze. Problenm sosyal sorti kot lakour e sosyete in debord dan laklas e dan lekol. E dan laklas ansenyan pe fer fas avek problenm disiplin. Par konsekans nou’n vwar en bes dan nivo rezilta nasyonal. Se sa defi reel Minister ledikasyon ozordi.\nNou rekonnet ki nou’n fer en fot kot formasyon nou bann ansenyan i konsernen avek fermtir NIE en pe lannen pase. Sa in kontribye pou annan mankman ansenyan Seselwa dan lekol primer ozordi. Formasyon pour ansenyan i reste en defi e en priyorite.\nMon annan en mesaz spesyal pou bann etidyan. Sezi sa loportinite pou aprann. Aprann, aprann, e aprann. Zefor ki ou mete dan ou letid ozordi pou annan en gran lenpak lo ou demen e ou kontribisyon anver nou sosyete.\nMr Speaker, an 2012, Gouvernman ti entrodwir Laptop Scheme pou bann etidyan Post Segonder. An 2015, nou ti entrodwir sa scheme pou bann etidyan depi S4. Apartir dezyenm trimes, sa lannen nou pou fer sa scheme aplikab pou etidyan depi S1.\nEn etidyan ki benefisye atraver sa Scheme dan Segonder, pou kapab benefisye avek en lot laptop ankor dan 5 an.\nPou ed bann ansenyan e etidyan osi ganny akse avek lenformatik, nou pou entrodwir WiFi dan bann lekol konmansman trwazyenm term.\nMalgre en bes dan rezilta dan sa bann dernyen lannen, mon konnen ki nou bann ansenyan in donn bokou. Zot lanvironnman i pa enn fasil, e mon anvi remersye zot pou sa gro zefors zot pe mete dan zot vokasyon konman ansenyan.\nI annan en laspe kot mon krwar ki sakenn de nou i kapab ede. Sa se disiplin. Mon lans en lapel ozordi pou tou bann partner; lekol, paran, kominote, pou zwenn ansanm pou nou re-anmenn disiplin dan lekol.\nMr Speaker, ozordi nou annan kriter ki etablir ki mannyer etidyan i kalifye pou en labours pou letid liniversite. Avek nouvo polisi lo latransparans, Gouvernman pou propoz en Prozedlwa ki pou donn sa polisi son lankadreman legal.\nApartir sa lannen, nou pou osi met an plas en sistenm ki asire ki sa 5 meyer etidyan dan sak bann lenstitisyon Pos Segonder i ganny ofer en loportinite pou fer zot letid avanse. Sa pou konmans aplik pou bann etidyan ki’n fini zot Pos Segonder an Desanm 2016.\nSa i kapab atraver en lenstitisyon edikasyonnel aletranze, ou en plasman dan en lakonpannyen – lokal ou aletranze – kot sa etidyan a ganny sa “exposure” parey nou dir, e leksperyans enportan, pou ed li ler i zwenn lemonn travay.\nEn lekonomi i bezwen travayer dan tou sekter, e i bezwen bon travayer dan tou sa bann sekter. Sa linisyativ, ki pou ganny finanse par Gouvernman, i en zefor pou demontre ki nou valoriz tou metye ki swa akademik, teknik, vokasyonnel ou lezot ankor. En fason ki sa etidyan Lekol Lagrikiltir ou Lekol Lar i osi ganny ekspoze a bann fason pou vin pli prodiktif e konpetitiv. Mon repete, tou travay i enportan. Tou travay i annan valer.\nMr Speaker, lavenir Sesel i osi depan lo kalite sipor\nki nou bann pti e mwayen lantrepriz i gannyen. Noun deza fer bokou dan sa domenn e nou anvi fer plis ankor. Se pour sela ki Minister Finans pour reorganiz SBFA pour ki i kontinyen zwe son rol selon son manda.\nTou bann nouvo pti biznes ki atenn kriter pou benefisye avek en konmansman SR 25,000 e nou’n ganny lagreman pou bann labank komersyal, finans balans zot aktivite. Minis Finans, Dr. Peter Larose, pou donn detay lo sa le 17 Fevriye.\nMr Speaker, swivan konsiltasyon ki nou’n fer lo Lalwa Lanplwa, Gouvernman pou propoz en nouvo lalwa konpreansif ki a permet en lanvironnman travay ki pou dan lentere travayer osi byen ki anplwayer. Dan sa nouvo klima ekonomik bann polisi ek pratik i bezwen enn ki ranforsi nou rol koman fasilitater e regilater.\nMr Speaker, ozordi, nou sitwayen pe viv pli lontan. 74 an an mwayenn. Dan ankor 3 ou 4 an nou pou annan plis ki 10% nou popilasyon ki pou par lao 63 an. I pou premye fwa ki nou poursantaz dimoun aze i sot 10% nou popilasyon. Sa i en sanzman demografik ki merit en refleksyon Nasyonal isi dan Lasanble Nasyonal e osi byen en preparasyon lo nivo pei an term polisi e stratezi lo kestyon soustenabilite.\nMr Speaker, en nouvo polisi se ki anplwayer pa pou bezwen demann permisyon si i anvi gard en travayer ki’n ganny 63 an. Zot pou kapab gard sa travayer ziska laz 65 an.\nLaz retret i reste 63an e si ou pe kontinyen dan lanplwa, ou pou ganny ou saler osi byen ki ou sekirite sosyal.\nSa desizyon pou nesesit en sanzman dan lalwa pou reflekte sa nouvo polisi.\nMr Speaker, Minister pour Labita pou idantifye e met a dispozisyon, 4 morso later dan diferan rezyon enkli enn lo Praslin kot Sekter Prive pou ganny envite pou fer lakaz pou bann dimoun aze. Nou pe ankouraz Sekter Prive pou zwe en rol dan sa sekter.\nMr Speaker, pou bann sitwayen aze ki anvi pran en loan avek labank komersyal pou reparasyon zot lakaz – e vi ki ozordi zot war zot dan difikilte – Gouvernman atraver Minister Finans, pou garanti sa loan, parey i le ka avek HFC, a en sonm maksimonm SR 75,000. Sa pou vin an fors apartir le 15 Avril sa lannen.\nAnnou donn nou bann sitwayen aze lafeksyon e swen partou kot zot ete. Annou tret zot avek dinyite, konpasyon, ek lanmour. Annou mazinen ki si pa ti zot nou pa ti pou la ozordi.\nMr Speaker, pou en popilasyon mwens ki 95,000, mon war li alarman ki an 2015 ti annan plis ki 340,000 konsiltasyon. Si nou kontinyen avek sa patern e sa larout, pei pa pou kapab soutenir nou sistenm lasante. Moman in arive pou nou fer en sanzman fondamantal dan nou stil lavi. Nou bezwen vin pli konsyan kwa ki nou konsonmen. Nou bezwen plis lenformasyon e plis ledikasyon. Nou bezwen ankouraz plis legzersis fizik. E nou bezwen fer plis prevansyon.\nSe pour sela ki Gouvernman pe fer li mandatwar ki apartir sa lannen tou etidyan ki antre dan S1 pou pas atraver en National Screening Programme. E avan i fini son dernyen lannen ledikasyon obligatwar, ki S5, i ava fer en lot screening. Tousala i a ed Minister avek son progranm prevansyon.\nMinister pou kontinyen oryant servis o nivo distrik anver prevansyon, e kontinyen amelyor kondisyon dan lekel sa bann servis pe ganny donnen.\nMr Speaker, antretan ki Minister Lasante i travay ver en sistenm lenformatik konpreansif pour lasante, sa Minister pou entrodwir en mekanizm avan lafen 2017 ki permet en pasyan ki annan en maladi kronik kapab ganny son medikaman dan nenport klinik ou sant rezyonal. Par egzanp, en pasyan dyabet ki travay Victoria, olye al dan son sant rezyonal Anse Boileau i kapab ganny son pilil dyabet Lopital Victoria oubyen Sant Lasante English River si sa i pli konvenab pour li. Nou bi se fer keksoz pli fasil e pli konvenyan pou nou bann sitwayen.\nMr Speaker, ozordi nou annan en progranm kot nou anvoy nou bann Seselwa trete aletranze. Anliny avek nou polisi lo transparans, nou pou propoz en Prozedlwa ki pou donn sa polisi son lankadreman legal.\nMr Speaker, mon oule remersye nou bann dokter, ners, e tou lezot travayer lasante pou zot travay dir e devouman anver nou sistenm lasante.\nMr Speaker, pou en sosyete parey Sesel kontinyen devlop son Sekter Sosyal, prenan kont bann defi ki mon’n mansyonnen, i enportan ki nou reflesir tre byen lo soustenabilite nou bann progranm. E se pour sela ki nou bezwen kontinyen devlop nou lekonomi, fer li bokou pli solid ki i été ozordi, pli diversifye, pli efikas, e pli performan avek bi soutenir sa devlopman sosyal.\nMr Speaker, Gouvernman pou konmans en prosesis konsiltasyon Nasyonal lo Nouvo Plan Devlopman Nasyonal pandan mwan Avril sa lannen. Sa pou ganny dirize par Departman Planifikasyon Ekonomik. Mon envit tou bann sekter pou partisip aktivman. I pou en loportinite pou ansanm vwar kot nou’n arive, e ki mannyer nou kapab optimiz bann sekter tradisyonnel tel ki lagrikiltir e lapes, e vwar bann lezot sekter ki pou zwe en rol kle dan nou fitir.\nMr Speaker, lannen prosenn pou fer egzakteman 10an depi ki Sesel ti konmans enplimant son progranm makro ekonomik. Sa ki kler se ki ansanm nou’n reisir met en lankadreman makroekonomik solid ki’n permet nou ariv kot nou ete ozordi. Nou annan en bon baz pou lans nou dan sa prosen deseni an term devlopman ekonomik e finansyel.\nMr Speaker, Bidze nasyonal i ankor anba diskisyon. I annan en mezir ki gouvernman tin anonse ki konsern lenplimantasyon konpreansiv Progressive Income Tax aparti le premye Zilyet sa lannen. Mon ti a kontan enform nou Lasanble Nasyonal ki an vi plis preparasyon teknik lo lapar Minister Finans Gouvernman in deside postpone lenplimantasyon i sa nouvo tax, e sa pou pran lefe apartir le premye Zanvye 2018.\nMr Speaker, parey ti deza anonse Gouvernman pe kontiny son zefor pou fer desann pri lavi. Dan son zefor pou fer desann pri lavi Gouvernman pe reviz lalis komodite lo lekel pou napa VAT. Mon ti a kontan enform Lasanble Nasyonal ki lalis revize, ki enkli nouvo prodwi pou ganny pibliye apartir le premye Mars sa lannen.\nLabank Santral pou osi etablir en sistenm ki fer li pli fasil e pli vit pou bann tranzaksyon lo kart banker lokal ganny pase. Avek itilizasyon sa teknolozi isi Sesel, prosedir peyman dan laboutik pou vin pli vit, e pli enportan, i pou vin pli bon marse, ki an rezilta i ava ede kree en bes dan pri lavi.\nLo kote monneter e nou lenfrastriktir finansyel, Labank Santral in anmas plis ki de tyer nou bann vye biye e konny ki ti an sirkilasyon. Dernyen zour pour sirkilasyon sa bann vye biye e konny i le 30 Zen 2017.\nMr Speaker, nou bezwen osi fer sir ki nou lenfrastriktir i ganny adrese. Lenfrastriktir i enportan pour krwasans en lekonomi.\nI annan serten proze ki nou bezwen konmanse pou ki pei i kapab kontinyen lo sa semen devlopman. Sa se bann gro proze ki pran de trwa lannen pou enplimante. Sa bann proze comme swivan:\nAgrandisman Por. Parey in ganny mansyonnen avan, Por i bezwen ganny agrandi avek bi fasilit komers.\nKonblaz. Sa i avek bi kree plis later pou permet aktivite ekonomik dan le fitir.\nLot se en dezyenm Kab Soumaren. Lakantite lenformasyon, oubyen sa ki nou apel “data” ki nou pe konsonmen ozordi i tre, tre o. Depi 2012, letan nou premye kab soumaren ti antre an servis, nou konsonmasyon in mont plis ki 420%. Avek sa logmantasyon dan konsonmasyon i neseser ki nou enstal en dezyenm kab pou donn en larout alternativ an ka en aksidan. Me i osi en desizyon stratezik. Sa dezyenm kab pou osi anmenn potansyel komersyal.\nFinalman, en lot proze ki kapab vreman akseler nou krwasans se en konsep “Tunnel“. En “Tunnel” ki kapab konnekte, nou de lakot. Enn ki konnekte Cascade avek Grand Anse Mahe, e enn ki konnekte Beau Vallon avek English River. Gouvernman pou fer en letid lo son fezabilite e son kou an 2017. Legzistans tunnel pou annan plizyer benefis;\nI pou fer ki later lagrikiltir dan Was Mahe pou efektivman ganny anmennen pli pros avek landrwa kot lamazorite komers i ganny deroule. Sa pou ede redwir kou bann prodwi e fer zot vin pli konpetitiv.\nI redwir lakantite letan e karbiran ki i pran pou dimoun deplase. Sa i fasilit mouvman e fer li pli atiran pou dimoun travay dan diferan distrik.\nI redwir bann kou pou transport elektrisite sorti Roche Caiman a tou bann lakaz dan was. Dan le fitir i menm kapab kree loportinite pou transportasyon delo, vi ki bokou nou bann larivyer i sitye dan Was pei.\nAvek antisipasyon krwasans popilasyon lo Perseverans ek Aurore, e aktivite dan rezyon nor, i pou neseser pou en sistenm transportasyon tre efikas ant sa de pwen, e en “tunnel” pou ede dan sa domenn.\nNou bezwen anvizaz sa nouvo konsep konman en mwayen pou akseler nou bann devlopman dan bann lezot sekter. Si i fezab, i pou en bon keksoz pou Sesel.\nMr Speaker, Minister Finans e Labank Santral pe travay lo bann posibilite pour kree loportinite pou sitwayen e bann lakonpannyen lokal envestir dan sa bann lenfrastriktir. Sa i a demokratiz par, bann “shares” dan sa bann lakonpannyen, e tou dimoun a kapab benefisye atraver sa bann proze.\nLer nou donn nou Seselwa sa loportinite pou envestir dan lenfrastriktir nou pei, demen, nou krwasans ekonomik nasyonal i ava anmenn benefis dan en fason pli direk pou bokou plis dimoun.\nMr Speaker, la ki mon lo size bann par ki Seselwa i kapab annan dan lakonpannyen, mon oule anonse ki Gouvernman in deside ofer 49% par dan L’Union Estate a bann rezidan La Digue. Prosedir aste par pou ganny fer sa lannen.\nLo Mahe, Gouvernman pou kree en lakonpannyen, 51% Gouvernman e 49% prive, avek bi devlop en vilaz baze lo konsep soustenabilite e lenerzi renouvlab dan Cap Ternay. Prosedir aste par pou ganny fer sa lannen menm.\nLo Praslin, nou pou reviv Praslin Development Fund.\nMr Speaker, apartir le 1er Mars sa lannen, nou pou “ban” leksportasyon nwa Coco de Mer konman en matyer premyer. Gouvernman i anvi kree bann lendistri e valer azoute asosye avek Coco de Mer, e tax lo sa lendistri pou al direkteman dan Praslin Development Fund. Lenstitisyon Nasyonal pour Lasyans, Teknolozi ek Inovasyon pour zwe rol primordyal dan promosyon sa nouvo lendistri.\nMr Speaker, en lot polisi ki nou ti a kontan anonse se ki nou pe ouver transportasyon aeryen ant Mahe, Praslin e bann zil pros pou okenn envestiser Seselwa.\nMr Speaker, avek nouvo lanvironnman ekonomik dan pei, polisi gouvernman se pour permet akter Seselwa partisip dan aktivite ekonomik lo bann Zil Elwanye – dan bann domenn tel ki lagrikiltir ek lapes. Sa pou aplik osi pou transportasyon maritim osi byen ki aeryen. Me, kestyon zesyon bann zil i reste responsabilite IDC.\nMr Speaker, an 2015, Gouvernman ti entrodwir en moratorium lo bann gro lotel, ki vedir lotel ki annan 25 lasanm an montan, pou en peryod de z-an. Gouvernman in deside prolonz sa moratorium ziska lafen lannen 2020.\nMinister Tourizm pou pibliy lalis tou proze ki ti ganny aprouve avan ki sa moratorium ti antre an fors. Sa pou ganny fer apartir le 1er Mars.\nMr Speaker, sa moratorium pa enkli bann pti letablisman ki annan 15 lasanm ou mwens. Sa kategori, pti lotel, i rezerve pou Seselwa e i reste ouver.\nTourizm i reste pilye prensipal an term son kontribisyon dan lekonomi. I osi pli gran anplwayer. Konman Gouvernman, nou reste touzour vizilan lo fason soutenab e rezonnab pou ede ki benefis tourizm i ganny byen distribye. Enn bann linisyativ pou ed sa, se en nouvo sistenm klasifikasyon ki pou ganny enplimante apartir Zanvye 2018. Prezans nou kiltir dan sa bann letablisman pou form parti bann kriter ki pou enfliyans ran en letablisman – an term lar, lapentir, lanmizik, lakwizin, eksetera. Tou sa avek bi ankouraz valer azoute isi Sesel, devlop lezot sekter lekonomi, e kontinyen amelyor kalite servis dan sa sekter.\nMr Speaker labote nou lanvironnman se sa nou larises. Se sa nou lavenir. E se sa rezon prensipal ki de santenn de milye touris i kontinyen vin vizit sa mervey ki nou apel se nou. E san ki nou realize sakenn de nou, nou gardyen sa paradi, ki apel Sesel, isi ba lo later.\nLa ki mon lo size lanvironnman, i enportan pou mwan enform Lasanble Nasyonal ki mon’n zwenn avek reprezantan pour distrik Grand Anse Mahe Onorab Waven William, akonpannyen par Deputy Speaker Onorab Nicholas Prea e Onorab Bernard Georges pour problenm polisyon delo ki ti arive La Misère.\nDan enn sa bann ka, Gouvernman ti annan tor ladan e mon formelman demann en leskiz a bann fanmir ki ti ganny afekte. Lot ka, ki konsern karbiran ki ti koul dan lanvironnman, sete lafot en kontrakter. Mon senpatiz avek bann fanmir ki’n ganny afekte e Gouvernman pou fasilit sa prose pou ki nou annan en konklizyon dan sa zafer.\nMr Speaker, akse avek lans par manm piblik i reste touzour en defi. Parey zot konnen lans i tonm dan domenn piblik anba lalwa, savedir I propriyete ki kapab ganny zwir par tou nou sitwayen. Me selman i annan plizyer sityasyon kot i annan propriyete prive ant bann lans ek semen piblik, alors akse par manm piblik avek lans i ganny severman restrikte, sirtou kan bann devlopman lo sa bann propriyete prive i fer ki landrwa kot piblik ti abitye servi i ganny afekte.\nLalwa i donn drwa pou piblik al lo lans me i pa kler lo ki fason piblik i pou bezwen egzers son drwa si en propriyeter prive ou gouvernman i restrikte son drwa par blok ouswa restrikte son akse avek lans piblik.\nSe pou sa rezon ki monn demann biro Attorney Zeneral avek Minister konsernen pou travay lo en Prozedlwa ki a fer li mandatwar ki i annan en akse piblik sorti lo grannrout pou al lo tou lans dan Sesel.\nSa i pou aplik pou bann propriyete prive ouswa gouvernman. Aktyel ou fitir.\nDan bann landrwa kot bann propriyeter in fini konstrir lo lans e sa bann striktir pe restrikte akse nou piblik pou zwir sa lans, mon’n donn lenstriksyon Minister Labita pou asire ki tou bann propriyeter i retir tou sa bann striktir avan lafen Zen sa lannen.\nAn sa ki konsern bann zil prive, nou deza annan Lalwa lo akse avek bann zil prive dan bann kondisyon spesifik ki sa lalwa i prevwar, ki nou bezwen sansibiliz bann propriyeter lo la.\nNou bezwen selman osi sansib lo size nwizans e mazinen ki sa bann lans i ganny frekante par lezot ko-sitwayen e nou drwa pour pas en moman lwazir lo sa bann lans i bezwen ganny egzerse san ki nou afekte lezot dimoun.\nMr Speaker, Pei pe kontinyen progrese. Ansanm konman en Nasyon, nou pou travay pli dir pour sirmont nou bann defi. Lakle i ki sakenn de nou, nou annan sa respe e nou respekte lalwa siprenm nou pei e lalwa ki egziste. Konman sitwayen, kot nou santi nou drwa i ganny vyole, nou rod rekour a sistenm legal e sistenm lazistis. Lapolis i bezwen kontinyen vin pli profesyonnel e azir dan en dele pli kourt ler sitwayen i rod lasistans. Nou sistenm prevansyon, deteksyon e prosekisyon, tou sa la nou bezwen akseler zot efikasite e revwar nivo sipor ki zot resevwar. Dan sa konteks mon pe revwar manda FIU. En nouvo Prozedlwa lo kreasyon en Lazans Lentelizans Nasyonal lo sekirite pou osi ganny prezante avek Lasanble Nasyonal an Me sa lannen.\nMr Speaker, nou reform lo prizon pou kontinyen. I annan serten move pratik ki pe arive dan Prizon Montagne Posée ki fodre arete, e Lotorite Prizon pou pran bann mezir apropriye pou adres sa.\nMr Speaker, swivan rapor sorti kot Lotorite Prizon e Minister Zafer Entern, e tou dernyerman rapor sorti kot Speaker Lasanble Nasyonal, Msye Patrick Pillay, Gouvernman in pran desizyon pou ferm Prizon ki lo zil Marie-Louise. Sa pou ganny fer avan lafen Septanm sa lannen.\nMr Speaker, lannen prosenn, le 18 zen, lazournen nou Konstitisyon, Sesel pou selebre 25 an laniverser nou Trwazyenm Repiblik. Le 18 Zen pou reste Lazournen Nou Konstitisyon. E le 30 zilyet lannen prosenn, Lasanble Nasyonal pou selebre 25 an son legzistans.\nApartir lannen prosenn, pa pou annan Sanpyonna Atletik le 18 Zen. Minister Ledikasyon a swazir en dat apropriye pou sa sanpyonna, ki a form parti zot kalandriye skoler.\nMr Speaker, nou ankor en zenn nasyon, e nou demokrasi pe kontinyen evolye, selon laspirasyon e dezir nou pep. Ozordi nou pe temwanny ansanm, sa koabitasyon ki egziste.\nLasanble Nasyonal i lavwa lepep Seselwa. Lasanble Nasyonal pe zwe son rol anliny ek son manda konstitisyonnel. I pe fer bann deba lo bann gran size ki konsern Pep Seselwa e son lavenir. Lasanble Nasyonal pe osi egzamin bann aksyon ki gouvernman i pran. Ki se swa lo son depans larzan piblik, e lenpak son polisi, stratezi, e progranm lo nou popilasyon.\nOkenn kritik konstriktiv ki pou amelyor sistenm Gouvernman, nou ladministrasyon a pran bann mezir pou enplimante kot i posib, dan lentere lepep. Okenn propozisyon ki Lasanble Nasyonal i met devan ki pou amelyor sityasyon lavi Lepep Seselwa, nou ladministrasyon pou azir lo la. E an retour, bann propozisyon Prozedlwa ki Gouvernman i met devan Lasanble Nasyonal, i rol Lasanble Nasyonal pou fer sir ki nou annan en bon lalwa pou benefis Pep Seselwa. E i mon swe ki Lasanble Nasyonal i azir lo la.\nMr Speaker, mon ti a kontan eksprim sipor pou bann komite ki Lasanble Nasyonal in etablir e travay ki bann komite pe fer; an partikilye i annan nouvo Komite lo Viktimizasyon, e lot lo Laverite e Rekonsilyasyon Nasyonal. Mon ankor konvenki ozordi ki sel semen ver linite Nasyonal se atraver en dezir senser pour anmenn Rekonsilyasyon Nasyonal dan nou pei\nMr Speaker, Gouvernman pou soumet plizyer Prozedlwa pou aprouvasyon Lasanble Nasyonal sa lannen, e parmi i annan bann lamannman dan nou Konstitisyon.\nMr Speaker, nouvo Prozedlwa lo akse a lenformasyon ki pou ganny soumet avek Lasanble Nasyonal tre byento pour anmenn en nouvo fason dan lekel gouvernman i met lenformasyon a dispozisyon piblik. E i pou osi siport travay e responsabilite ki medya dan Sesel in lite pou gannyen.\nLamannman lo lalwa SBC pou ganny prezante avek Lasanble Nasyonal an Mars sa lannen. Sa pour ranforsi lendepandans SBC.\nMr Speaker, demokrasi i osi konsern donn popilasyon en lavwa. Donn zot en lespas. Donn zot en striktir pour ki zot administre zot kominote. E lannen prosenn nou pou annan eleksyon pou Konsey Distrik.\nMr Speaker, Sesel i bezwen bouz lo en lot letap kot devlopman kominoter i enn ki enklisif. Kot bann bezwen zabitan, Sekter Prive, e Sosyete Sivil dan distrik i ganny enkorpore. Zot tou zot travay ansanm. I vre ki sa dernyen de deseni plizyer lazans Gouvernman in zwenn lo nivo distrik dan bann miting konsiltatif. Moman in arive pou vwar nou kominote dan en lot perspektiv. Sa i ed Gouvernman pou osi planifye pli byen pou asire ki nou annan en devlopman ekonomik lo nivo rezyonal ki balanse, distribye ase egalman, e kot napa distrik ki ganny kit deryer.\nEn survey fer par lazenes i montre ki serten bann aktivite ki zenes i bezwen pou zot devlopman i ankor santralize dan serten rezyon. E zot santi ki lezot servis e progranm pa pe tous zot. I enportan dan devlopman nou distrik ki nou port latansyon a nouvo bezwen e dezir Lazenes Seselwa.\nMr Speaker, apartir le 1er Zilyet sa lannen, nou pour entrodwir en “Scheme” pou bann Ankadrer lo nivo Nasyonal avek bi siport bann diferan klib ki ganny formen lo nivo distrik. Sa Scheme pou ede donn en allowance bann Ankadrer ki zwenn kriter. I pou vreman ede pou siport sa lankadreman ki nou lazenes i bezwen. Sa scheme pour ganny zere par Minister Lazenes, Spor e Kiltir.\nMr Speaker, mon’n ekout Pep Seselwa. Monn ekout zot, bann Onorab Lasanble Nasyonal. Atraver mon parkour dan distrik mon konsilte e mon dyaloge. Mon rankontre manm piblik tou le mardi apre-midi. Mon resevwar plizyer let sorti kot nou bann sitwayen. E ozordi monn met devan zot leta nou nasyon.\nBann propozisyon ki nou met devan zot ozordi, bann desizyon ki nou’n pran, e travay ki nou pou fer ansanm pandan sa lannen i baze lo bann prensip ki mon ti partaz avek zot le 18 Oktob. Sa i lazistis; legalite dan loportinite; lazistis sosyal e redistribisyon larises. Nou pou kontinyen lo semen bon gouvernans, latransparans e rann kont e nou pou kontinyen travay pou lentere Sesel e byennet tou Seselwa.\nMr Speaker, pou terminen mon ti a kontan remersye Pep Seselwa pour zot devouman e travay dir. Mon remersi zot pou zot kontribisyon pou anmenn Sesel kot i ete ozordi. I mon swe senser ki nou kontinyen sa larout pour dibyen Sesel.\nMr Speaker, mon remersi zot pou zot latansyon e mon swet zot tou, tou de bon pandan sa lannen.\nE vwala Ekselans, Msye Madanm, Manmzel mon ti a kontan o non tou dimoun dan Lasanble o non tou dimoun ki’n ekoute remersye Prezidan Larepiblik – Prezidan Danny Faure pou son Diskour byen nouri, ki a donn nou bokou moman refleksyon. Pandan sa 2 zour Zedi avek Vandredi, mon ti a kontan enform tou dimoun ki demen nou pa pe fer Asiz – en Sittting nou pou komanse 9er Zedi savedir apredmen e nou pou kontinyen Vandredi kot zot a antann sa 2 Leaders – Leader Lopozisyon ek Leader Gouvernman Business ek bann Manm Onorab dan Lasanble debat e donn zot lenpresyon lo Diskour Leta Lanasyon par Prezidan Faure.\nE avek sa mon ti a kontan dir ki etandonnen parey mon\nn dir taler sa nouvo depar – sa nouvo antant ant Lezislatif avek Egzekitiv mon krwar bann msye dan Lasanble ti’n deside mon’n tann mirmire ki zot pe donn sa 7 madanm dan Lasanble en fler – en roz e la mon vwar Onorab Ferrari pe donn Onorab De Letourdie. Bann msye ki o-bor zot madanm pran zot roz prezant zot a lokazyon Sen Valentin.\nClerk osi in ganny enn mon krwar mon a donn li pou li taler deor dan ‘cocktail’. Alor mon ti a osi swet tou dimoun ki dan lakour e ki pa dan lakour ki zot osi zot rod en fler pou donn zot madanm, zot fiy, zot zanmi oubyen zot ser pou swet zot en bon moman sa lafet. Avek sa mon ti a kontan ankor remersye tou dimoun e envit zot tou pou zwenn nou deor dan Lobby pour en cocktail kot zot ti a ganny sans zwenn nou Prezidan – zwenn bann Manm Lasanble e zwenn bann Envite Distenge.\nMersi pour zot latansyon . Bonn kontinyasyon a tous et a toute et bonne fin soirée.\nVerbatim Tuesday 17th April, 2018\nVerbatim Wednesday 4th April, 2018\nVerbatim Tuesday 3rd April, 2018\nS.I. 28/2018 Business Tax (Amendment of Eighth Schedule) Regulations, 2018\nS.I. 27/2018 Tax Fuel (Fuel Exemption/Concession) Regulation, 2018\nS.I. 26/2018 Civil Aviation (Search and Rescue) Regulations, 2018\nRevised Order Paper (2) Sittings of Tuesday 24th & Wednesday 25th April 2018\nRevised Order Paper (1) Sittings of Tuesday 24th & Wednesday 25th April 2018\nOrder Paper for Sittings of Tuesday 24th & Wednesday 25th April 2018


Teat -Pirog Nanm i anmenn en mesaz for e reel lo eroin\nSerten sekans dan pyes teat Pirog Nanm\nDrog, sirtou eroin, in vin en problenm mazer dan lasosyete e sa pyes ti fer sorti bokou pwen reel, menm bann ki bokou dimoun i souvannfwa evite koz lo la.\nEn pyes avek en leson par deryer, Pirog Nanm ti ganny devwale avek piblik dan en lasal Teat Nasyonal ki ti preski deborde avek dimoun.\nEkri e met ansenn par Mary-Vonne Eugenie, Pirog Nanm i montre dabor bann ekstremite ki bann dimoun ki servi eroin i pare pour pas ladan pour kapab ganny sa sibstans. Sa i enkli vol keksoz dan zot prop lakaz pour vann tel ki bizou, lenz, keksoz elektronik, e menm manze.\nSa pyes, ki annan kat senn, i enn tre edikatif e montre soufrans bann paran ki zot zanfan in fini adikt avek sa drog, bann sentonm ki bann adikt i gannyen tel ki ganny fre menm dan letan ansoleye, pa oule travay, dormi pour bann gran peryod letan pandan lazournen, ek lezot ankor.\nBann sekans i osi deroul otour 2 garson ek 2 fiy ki ti lo eroin, e bann problenm ki sa depandans ti anmennen dan zot lavi e lavi zot fanmir.\nEn mesaz tre for ki’n ganny pase avek piblik dan sa pyes se pour fer en zefor kolektif pour konbat sa fleo drog, sirtou eroin. Konmdir tantin enn sa bann adikt dan sa pyes : « En zig tousel pa tire salte, me en balye zig i netway byen e tir tou salte ».\nPirog Nanm i osi koz byen for lo bann realite ki arive otour lavant drog ki souvannfwa pa gannny koz lo la. Sa bann realite i enkli bann zenn ki pas zot lazournen vey patrol lapolis e averti bann trafiker si lotorite pe vin fer lafouy. Zot fer tousala zis pour ganny drog.\nI osi en fe ki bokou trafiker drog i etabli en biznes legal ki vin konman en degiz pour sa kantite larzan ek byen ki zot pe akimile avek zot bann aktivite ilegal.\nMe sa pyes i osi annan bann zistwar ere, tel ki Pol, en zenn garson ki ti kapab avek led ek sipor son fanmir, sorti dan en lavi labi pour vin en zenn ki pe fer sikse dan son lavi e kapab akonpli bokou, e osi enn ki menm annan son prop biznes koud.\nEn pyes ki realis e adres en size serye dan en fason direk, Pirog Nanm i en mesaz ki lasosyete i devret ekout byen e fer zot par pour azir lo la.


Divors lafanmir Feray pa’n ganny akorde | The Seychelles Festival Kreol\nDivors lafanmir Feray pa’n ganny akorde\nDivors ant Bolot ek Pyerlin Feray pa’n ganny akorde apre en long deliberasyon an kour.\nAnba en gran aklamasyon dan en lasal plen dan Sant Konferans Enternasyonal, Victoria, Sef ziz ti dir dan son deklarasyon ki ti annan tro bokou konfizyon otour sa divors ki konmans par sa let demann maryaz Bolot ensi ki bann endividi ki’n antre dan zot lavi prive.\nI dir ki i napa swa nek pour kennsel demann pour divors e donn zot en dezyenm sans pour rekonsilye apre 15-an maryaz.\nSa ti finisyon kontinyasyon pyes teat komik, Bolot Feray, fer Sanmdi swar e met ansenn par Michel Denousse . Akter prensipal, Joseph Sinon (Bolot Feray) e Verna Payet Mondon (Pyerlin) ensi ki bann lezot akter dan sa pyes — Vincent Isaac (Ziz), Christine Reginald (avoka), Jean-Marc Volcy (fakter), Mike Payet (polisye) e Najoie Philoe (Malfezya) — ti gard lodyans lo zot lipye ek riye ki parfwa ou pa ti tann bann akter pe kontiny zot deliberasyon mannyer riye ti for e ti pe kontinyen san ses. Sa pyes i osi annan e bout enteraksyon avek piblik.\nSa zistwar maryaz Bolot ek Pyerlin ti konmans byen lontan kot Bolot ti anvoy son let demann kot ladan i ti sipoze fer Pyerlin ere e pour donn li tou son neseser. Me zafer pa’n mars byen pandan sa 15-zan kot Bolot pa’n vreman onor son bann langazman kot in fer zis de kapatya pandan tou sa letan. Gro lili napa, gro lakaz napa, zot ankor pe dormi lo matla labour koko eksetera e Bolot i fer Pyerlin reste zis kot lakaz. Sa i rann Pyerlin fristre e zot vwar zot pe dispit e fer kankan toulezour.\nFakter ki ti’n vwar tou sa, ti fer son larantre lo Pyerlin e sa bann keksoz ki i ti dir i annan ti fer Pyerlin anvi kit Bolot pour al avek fakter. En dalon Pyerlin, Malfezya, ti osi met lemozite pour Pyerlin kite avek Bolot e demann son divors.\nBolot, en boug ki kontan gran kouto, ti vwar li devan mazistra pour defann li kont bann zistifikasyon divors ki Pyerlin ti’n mete kont li. Apre ki tou temwen ti’n fini pas dan boksouserman, kot bagar parfwa ti pros pour deborde — akoz fodre pa bliye ki Bolot i en boug agresiv e i kapab fer nenport kwa — se limenm Bolot ki ti sanz verdik dan son faver ler i ti dir ziz ki fakter pa en vre fakter e ki i galan avek Malfezya. Zot ti pe fer trik pour ganny later lafanmir Feray akoz ti annan en pi delo la. En pi delo ki Pyerlin pa ti konnen. Zot ti anvi ki Pyerlin i kite ek li Bolot e apre fakter ti pou pous Pyerlin pour li reste dan sa landrwa avek Malfezya. Ler tou sa ti pe pase, fakter ti’n fini maron ankour.\nSe sa enpe zistwar vreman komik deryer sa enn Bolot Feray e parmi lodyans Sanmdi swar ti Marie Therese Choppy, meter ansenn premye Bolot Feray dan bann lannen 70.\nLetan i ti pe donn son konmanter lo sa dezyenm parti Bolot Feray, Madanm Choppy ti dir : «Mon vwar li i byen. I en group ki pli zenn, ki pe met ansenn en keksoz ki’n pase lontan e ki Seselwa ti kontan bokou. Zot in repran sa let demann e zot in anmenn ankour pour debat lo la, bann akter ek mizansenn i tre byen.»\nEn lot personaz ki ti zwe rol ‘ti Sarl’, papa Bolot, dan premye parti, ti Onorab Charles De Commarmond e i ti dir : «Mon’n enjoy en kantite. Zot in fer en bon travay e sa ki’n enpresyonn mwan osi se sa dekor ki tonm byen avek Festival Kreol. I bann keksoz kiltirel ki pa o gou modern e mon vwar ki zot in kit sa baz orizinalite.»\nRaymonde Onezime ki ti zwe rol manman Pyerlin dan premye parti Bolot Feray ti dir : «Fantastik. Tre byen. Zot in fer en bon travay. Mon felisit zot.»\nTou lezot dimoun ki ti ganny aprose ti donn menm lopinyon — Sa pyes ti fantastik, zot in byen riye e i demande annan bann pyes parey tanzantan.\nMeter ansenn Michel Denousse ti dir zot ti anvi rann en omaz pyes teat Bolot Feray orizinal ki dapre li i enn bann pli zoli pyes teat ki’n ganny fer Sesel.\n«Nou’n market sa pyes dan en fason kot tou dimoun ti kwar pou annan en divors. Parey ou’n vwar divors napa, nou pa ti anvi ki Bolot Feray i mor la e sa i donn sans pour en lot kontinyasyon,» i ti dir.\nPyes Divors Bolot Feray ti rezwe yer apre midi.


Seychelles Fire and Rescue Services Agency - Dife i parsyelman bril en lakaz Perseverance 2\nDife in detri twatir lasanm en lakaz yer dan vilaz Perseverance 2.\nSa lakaz i pour Msye Ronnie Etheve ki travay kot Hunt Deltel e lanket pe ganny fer pour determin lakoz sa dife.\nTi ver 7er ki Lazans Servis Tenny Dife ek Sovtaz ti ganny alerte lo sa dife kot zot ti deplway trwa masin pour al konbat li.\nMsye Etheve i dir i ti pe travay sa letan ler i ti ganny enformen ki ti annan en dife se li.\n“Mon ti’n al travay kot Hunt Deltel dan bann 6.45 bomaten ler enn mon zanmi i pase i dir ki dife anler kot mwan in roz. Ler mon monte tou zafer dan lakaz antye in fini tire e met deor. Dan sa lasanm kot dife ti’n pran pa’n kapab sov nanryen. Mon’n perdi tou. I malere pour al rekonmanse,” Msye Etheve i dir.\nPortparol Lazans Servis Tenny Dife ek Sovtaz, Jones Madeleine, i dir zot ti pran apepre 2erdtan pour tenny sa dife konpletman.\nI ti fer remarke ki sa i 4enm ka dife ki zot in gannyen dan mwens ki 24 erdtan.\n“Ler nou ti ariv kot sa ‘duplex’, lake dife anler ti ase entans. Nou premye latak sete mont anler e tenny dife kot sa lakaz ti pe brile. Ler nou’n fini fer sa nou’n mont dan sa lakaz atase avek akoz nou ti krwar i annan posibilite dife i propaz anler dan plafon,» Msye Madeleine ti dir.\nServis tenny dife ti bezwen konbat dife dan plafon pour anpese ki i bril sa lot lakaz obor.\nMerkredi swar dife ti osi bril en lakaz Baie Lazare.